Forslag til RÅDETS AFGØRELSE om de oversøiske landes og territoriers associering med Det Europæiske Fællesskab ("OLT")

(forelagt af Kommissionen)

Indhold

FØRSTE DEL: ALMINDELIGE BESTEMMELSER

Kapitel 1: Retningslinjer

Artikel 1 Mål og principper

Artikel 2 Væsentlige elementer

Artikel 3 De mindst udviklede OLT

Kapitel 2: Institutionelle rammer: trilateralt partnerskab og bilateral forvaltning

Artikel 4 Trilateralt partnerskab

Artikel 5 Den Parlamentariske Forsamling AVS/EF

Artikel 6 Bilateral forvaltning

Kapitel 3: Aktørerne

Artikel 7 Principper

Artikel 8 De forskellige aktører

Artikel 9 Aktørernes opgaver

ANDEN DEL: OMRÅDER FOR OLT/EF-SAMARBEJDET

Artikel 10 Områder

Artikel 11 Produktionssektorer

Artikel 12 Udvikling af handelen

Artikel 13 Handel med tjenesteydelser

Artikel 14 Handelsrelaterede områder

Artikel 15 Sociale sektorer

Artikel 16 Regionalt samarbejde og regional integration

Artikel 17 Kulturelt og socialt samarbejde

TREDJE DEL: VIRKEMIDLER I OLT/EF-SAMARBEJDET

Afsnit I. Samarbejde med henblik på udviklingsfinansiering

Kapitel 1: Almindelige bestemmelser

Artikel 18 Formål

Artikel 19 Principper

Artikel 20 Retningslinjer

Artikel 21 Anvendelsesområde

Artikel 22 Finansieringsberettigede

Artikel 23 Programmering og gennemførelse

Artikel 24 EUF/OLT-Udvalg

Kapitel 2: Ressourcer, der stilles til rådighed for OLT

Artikel 25 Finansiel bistand

Kapitel 3: Støtte af investeringer i den private sektor

Artikel 26 Investeringsfremme

Artikel 27 Støtte og finansiering af investeringer

Kapitel 4: Supplerende støtte i tilfælde af udsving i eksportindtægterne

Artikel 28 Supplerende støtte

Kapitel 5: Støtte til andre aktører i samarbejdet

Artikel 29 Mål og finansiering

Kapitel 6: Støtte til humanitær bistand og katastrofebistand

Artikel 30 Mål og midler

Kapitel 7: Gennemførelsesprocedurer

Artikel 31 Faglig bistand

Artikel 32 Finanskontrol

Kapitel 8: Overgang fra tidligere EUF til 9. EUF

Artikel 33 Gennemførelse af EUF og overgangsfase

Afsnit II: Økonomisk og handelsmæssigt samarbejde

Artikel 34 Mål

Kapitel 1: Samhandelsordning for varer

Artikel 35 Fri adgang for varer med oprindelsesstatus

Artikel 36 Omladning af varer uden oprindelsesstatus i fri omsætning i et OLT

Artikel 37 Kvantitative restriktioner og foranstaltninger med tilsvarende virkning, forbud

Artikel 38 Farligt, ufarligt og radioaktivt affald

Artikel 39 OLT-foranstaltninger

Artikel 40 Tilsynsbestemmelser

Artikel 41 Beskyttelsesforanstaltninger

Kapitel 2: Handel med tjenesteydelser

Artikel 42 Mål

Artikel 43 Almindelige principper for etablering og levering af tjenesteydelser

Artikel 44 Senere ændringer

Artikel 45 Transport ad søvejen

Kapitel 3: Handelsrelaterede områder

Artikel 46 Løbende betalinger og kapitalbevægelser

Artikel 47 Konkurrencepolitik

Artikel 48 Beskyttelse af intellektuel ejendomsret

Artikel 49 Standardisering og certificering

Artikel 50 Handel og miljø

Artikel 51 Handel og arbejdsstandarder

Artikel 52 Forbrugerpolitik og beskyttelse af forbrugernes sundhed

Kapitel 4: Monetære og fiskale spørgsmål

Artikel 53 Fiskale undtagelsesbestemmelser

Artikel 54 Skatteordning for kontrakter, der finansieres af EF

Artikel 55 Beskatning af renteindtægter

FJERDE DEL: GÆLDENDE ORDNING FOR PERSONER

Artikel 56 Faglige kvalifikationer

Artikel 57 Erhvervsuddannelse

Artikel 58 Programmer, som er åbne for OLT

Artikel 59 Euro Info Korrespondancecentre (EICC)

Artikel 60 Unionsborgerskab

FEMTE DEL: AFSLUTTENDE BESTEMMELSER

Artikel 61 Ændring af status

Artikel 62 Revision

Artikel 63 Ikrafttræden

Artikel 64 Offentliggørelse

Bilag

Bilag IA // Liste over OLT'erne

Bilag IB // Liste over de OLT, der betragtes som de mindst udviklede

Bilag IIA // Fællesskabets finansielle bistand: Fordeling på de forskellige instrumenter

Bilag II B // Fællesskabets finansielle bistand: Den Europæiske Investeringsbank - EIB. Lån af egne midler

Bilag II C // Fællesskabets finansielle bistand: Investeringsfaciliteten, der forvaltes af EIB

Bilag II D // Fællesskabets finansielle bistand: Supplerende støtte i tilfælde af udsving i eksportindtægterne

Bilag II E // Fællesskabets finansielle bistand: Budgetstøtte til udviklingslandene

Bilag II F // Fællesskabets finansielle bistand: EF-programmer, der er åbne for OLT

Bilag III // Begrebet "produkter med oprindelsesstatus" og metoderne for administrativt samarbejde

Bilag 1 til BILAG III // Indledende noter til listen i bilag 2 til BILAG III

Bilag 2 til BILAG III // Liste over bearbejdninger eller forarbejdninger, som materialer uden oprindelsesstatus undergå, for at det fremstillede produkt kan få oprindelsesstatus

Bilag 3 til BILAG III // Formular til varecertifikat EUR.1

Bilag 4 til BILAG III // Fakturerklæring

Bilag 5A til BILAG III // Leverandørerklæring for produkter med præferenceoprindelsestatus

Bilag 5B til BILAG III // Leverandørerklæring for varer uden præferenceoprindelsesstatus

Bilag 6 til BILAG III // Oplysningsformular

Bilag 7 til BILAG III // Formular til ansøgning om en undtagelse

Bilag IV // Betingelserne for adgang til Fællesskabet for produkter uden oprindelse i OLT, som befinder sig i fri omsætning i OLT og metoderne for administrativt samarbejde

Bilag IV til BILAG III // Formular til omladningscertifikat EXP. 1

Bilag V // Overførsel af farligt affald og radioaktivt affald

Bilag VI // Euro Info Korrespondancecentre (EICC)

BEGRUNDELSE

OLT 2000

Forslag til Rådets afgørelse - "OLT"

1. Baggrund

Rådets afgørelse 91/482/EØF af 25. juli 1991 om OLT's associering med EF [1], ændret ved afgørelse 97/803/EF af 24. november 1997 [2] og forlænget ved afgørelse 2000/169/EF af 25. februar 2000 [3] gælder indtil den 28. februar 2001.

[1] EFT L 263 af 19.9.1991, s. 1.

[2] EFT L 329 af 29.11.1997, s. 50.

[3] EFT L 55 af 29.2.2000, s. 67.

Vedlagte forslag til afgørelse skal erstatte den fra den 1. marts 2001.

Stats- og regeringscheferne skitserede allerede i denne forbindelse i erklæring nr. 36 om de oversøiske lande og territorier, der er knyttet som bilag til slutakten til Amsterdam-traktaten de større retningslinjer: konferencen indsatte i slutakten en "erklæring vedrørende de oversøiske lande og territorier". Regeringskonferencen foretager hér en række konstateringer vedrørende en sammenligning af udviklingen i Fællesskabet og OLT siden 1957 og "opfordrer Rådet til i overensstemmelse med artikel 136 i traktaten at tage associeringsordningen op til revision inden februar 2000 med følgende fire formål:

-at fremme OLT's økonomiske og sociale udvikling mere effektivt

-at udbygge de økonomiske forbindelser mellem OLT og Den Europæiske Union

-at tage større hensyn til forskellene mellem og de særlige forhold i de enkelte OLT, bl.a. med hensyn til fri etableringsret

-at sørge for, at det finansielle instrument gøres mere effektivt".

Set på baggrund af denne erklæring bygger forslaget i første række på følgende tekster og arbejde:

-Parlamentets beslutning vedtaget med enstemmighed den 11. februar 1999 på basis af en initiativbetænkning fra Udvalget om Udvikling og Samarbejde

-Kommissionens meddelelse KOM(1999) 163 endelig udg. af 20. maj 1999 om "Overvejelser over de associerede oversøiske landes og territoriers stilling og retningslinjer vedrørende OLT 2000", hvori Kommissionen redegør for OLT og deres stilling i forhold til fællesskabsretten, rejser en grundlæggende debat om OLT's associering med EF og fremlægger en skitse til retningslinjer for 2000

-konsultationerne med de fire medlemsstater, som de 20 OLT henhører under

-og navnlig den store høring i Bruxelles den 29.-30. april 1999 inden for rammerne af partnerskabet Kommissionen/medlemsstat/OLT sammen med de 20 OLT's højeste myndigheder.

2. Præsentation

Forslaget støtter sig med hensyn til idéer og indhold også på aftalen mellem EF og Sydafrika og Cotonou-aftalen med AVS-staterne.

Som i Cotonou-aftalen er teksten koncentreret (i 67 artikler i stedet for 242 i den tidligere rådsafgørelse), idet mange elementer er behandlet i bilag.

3. Afgørelsens opbygning

Opbygningen er enkelt og falder i fem dele:

I. Første del: Almindelige bestemmelser

Her nævnes de principper og mål, der er omhandlet i traktatens fjerde del (artikel 182 til 187), og vægten lægges på OLT's forskelligartethed og navnlig de mindst udviklede OLT.

Institutionerne for det tresidede partnerskab, som OLT hæfter sig meget ved, nævnes.

II. Anden del: Samarbejdsområderne

Som et nyt element (post Lomé) vedrører samarbejdet med henblik på udviklingsfinansiering også handel med tjenesteydelser og handelsrelaterede områder for at hjælpe OLT med at tilpasse sig forandringerne i verdensøkonomien.

III. Tredje del: Samarbejdets instrumenter

A. - Afsnit I. Samarbejde med henblik på udviklingsfinansiering

De globale beløb er fastsat samtidig med EUF/AVS-ressourcerne i medfør af den interne aftale om 9. EUF.

Fire typer ressourcer:

-Programmerbar tildeling (til OLT og til regionalt samarbejde)

-Investeringsfacilitet (= Cotonou)

-Supplerende støtte i tilfælde af udsving i eksportindtægterne, katastrofebistand og bistand til flygtninge, supplerende tildelinger til de mest performante OLT (= Cotonou)

-Lån af EIB's egne midler.

Endelig nævnes en femte (budget)ressource: støtteberettigelse i henhold til de generelle forskrifter med finansiering via budgetposter, der er åbne for udviklingslandene (katastrofebistand, AIDS osv.).

Europa-Parlamentet (den 11.2.1999) og OLT støttet af deres medlemsstater (30.4.1999) ønsker

-en særlig OLT-fond i budgettet

-en forvaltning af EFRU-typen.

De finansielle overslag for 2000-2006 er allerede fastlagt, og løsningen med en særlig OLT-fond kan derfor først bruges i 2007.

Derimod foreslås den EFRU-inspirerede procedure allerede i forbindelse med gennemførelsen af den programmerbare tildeling (9. EUF), hvilket er en større ændring.

1. Denne nyskabelse skyldes særlig, at der er taget hensyn til meget kritiske bemærkninger under partnerskabsmødet i april 1999 om gennemførelsen af de tidligere associeringsafgørelser. Disse "fremgangsmåder", der tager deres udspring i EFRU-procedurerne, vil blive gjort til genstand for en specifikke foranstaltninger til gennemførelse af "OLT"-afgørelsen, for hvilke principperne er fastlagt i dette forslag. I gennemførelsesforanstaltningerne skal der navnlig tages hensyn til omstruktureringen af Kommissionens RELEX-tjenester, som er i gang.

Tilgangen er baseret på partnerskabs-, komplementaritets- og nærhedsprincippet:

-det gennemføres på grundlag af udviklingsmål, -strategier og -prioriteter, der er vedtaget af OLT's kompetente myndigheder

-det er fleksibelt og tilpasset situationen i hver OLT.

OLT's kompetente myndigheder udarbejder og forelægger Kommissionen et udkast til et samlet programmeringsdokument (SPD), som efter at være gået igennem de forskellige høringsfaser, vedtages med en enkelt finansieringsafgørelse af EUF/OLT ad hoc-udvalget.

Det berørte OLT har ansvaret for gennemførelsen; de almindelige gennemførelsesbestemmelser fastsættes af Kommissionen og bilægges SPD.

Til vurdering af EF-interventionernes nyttigvirkning vil der blive foretaget en række revisioner og evalueringer på forhånd, midtvejs og efterfølgende. Det berørte OLT påtager sig i første række ansvaret for finanskontrollen af interventionen, men Kommissionen har sanktionsmidler i tilfælde af, at det pågældende OLT misligholder sine forpligtelser.

2. Den foreslåede metodemæssige tilgang medfører desuden to nyskabelser:

-en bistand i form af lån, "investeringsfaciliteten", til fremme af kommercielt levedygtige virksomheder, hovedsagelig i den private sektor, eller virksomheder i den offentlige sektor, som støtter udviklingen af den private sektor

-en supplerende støtte i tilfælde af udsving i eksportindtægterne; støtten udløses, hvis flere betingelser er opfyldt.

B. - Afsnit II: Økonomisk og handelsmæssigt samarbejde

Varehandel, handel med tjenesteydelser, handelsrelaterede områder.

1. For varers vedkommende foreslås følgende grundlæggende elementer:

a) Som i 1991 fuldstændig fri adgang til EF-markedet (i modsætning til AVS-staterne) for varer med oprindelse i OLT, med forbehold af særlige bestemmelser vedrørende to yderst følsomme sektorer i den fælles landbrugspolitik (ris og sukker).

Det er det eneste tilfælde blandt alle Fællesskabets aftaler, og det er grunden til betydningen af AVS/OLT-oprindelseskumulation, som vedrører to forskellige ordninger for adgang og har betydet, at AVS-varer passerer gennem OLT: princippet om begrænset kumulation, som med stort besvær blev vedtaget af Rådet i slutningen af 1997, for to følsomme varer (ris og sukker) opretholdes således. Det foreslås desuden, at der inden for den begrænsede mængde ris (160 000 t) skal forbeholdes en kvote for de mindst udviklede OLT, og at der åbnes et toldkontingent for smør.

Med disse ændringer er der taget behørigt hensyn til erfaringerne med afgørelse 91/482/EØF. Det har været vanskeligt at ramme en balance mellem princippet om fri adgang til EF-markedet for produkter fra OLT på den ene side og målene for den fælles landbrugspolitik på den anden side. I visse tilfælde har Kommissionen og Rådet måttet indføre beskyttelsesforanstaltninger, hvilket på sin side har givet anledning til et væld af sagsanlæg ved Domstolen eller Retten i Første Instans (over 30 sager til dato).

Kommissionen skønner, at en løsning på lang sigt på dette problem ville være at indrømme markedsadgang på visse forudfastsatte betingelser snarere end at opretholde en ordning, der på forhånd er helt fri, men på den anden side er behæftet med usikkerhedsmomenter i form af ekstraordinære beskyttelsesforanstaltninger. En sådan fremgangsmåde garanterer bl.a. operatørerne stabilitet og forudsigelighed med hensyn til betingelserne for markedsadgang.

I øjeblikket kan OLT til gengæld opretholde told (på et ikke-diskriminerende grundlag og på basis af mestbegunstigelsesklausulen (MFN), undtagen over for de andre udviklingslande). Dette spørgsmål vil kunne overvejes i fællesskab under forhandlingerne om de regionale frihandelsaftaler, der er omhandlet i Cotonou-aftalen, navnlig hvad angår forbindelserne mellem OLT og visse EF-regioner beliggende i Fællesskabet yderste periferi.

b) Bortset fra de kumulationsbegrænsninger, som blev besluttet i 1997, er oprindelsesreglerne ikke blevet ændret siden 1985. De har efter Det Europæiske Råds møde i Essen været genstand for en generel harmonisering af præferenceoprindelsesreglerne: det drejer sig hovedsagelig om en ny, forenklet præsentation plus en modernisering under hensyntagen til den teknologiske udvikling.

I enkelte tilfælde medfører de foreslåede ændringer nye faciliteter (fakturaerklæringer som bevis for oprindelse), men også visse stramninger (minimumsbehandlinger) for at tilgodese operatører, som virkeligt bidrager til lokaludviklingen.

Minimumsbehandlingerne giver ikke OLT-status, og de er samtidig udelukket fra kumulation. Listen over minimumsbehandlinger er under henvisning til målene med lokaludvikling og harmonisering af oprindelsesreglerne blevet ajourført og suppleret.

Endelig foreslås det også at afstemme proceduren for teknisk ajourføring af oprindelsesreglerne med proceduren i toldkodeksen for andre præferenceordninger.

c) Desuden er der fri adgang til EF-markedet for produkter uden oprindelsesstatus, som overgår til fri omsætning i OLT efter opkrævning af EF-told (siden 1991 betegnet som "omladning").

Det er en form for udvikling, der blev udtænkt i 1991, og som er enestående for OLT, ved hjælp af en budgetoverførsel til OLT's budget (indtægtstab for EF-budgettet). Men da visse OLT har været mistænkt for at have tilbagebetalt en del af tolden til operatøren eller at have ladet ham modtage transportstøtte for at bøde på problemer med den fjerne beliggenhed i forhold til EF-markedet, er der indsat en "statsstøtte"-klausul: OLT kan ekstraordinært bemyndiges til at yde støtte fra staten eller OLT efter tilladelse fra Kommissionen efter udtalelse fra et udvalg.

2. Med hensyn til handelen med tjenesteydelser, er det vigtigste punkt, bortset fra, at den som allerede nævnt indgår i samarbejdet med henblik på udviklingsfinansiering, ordningen for etablering og levering af tjenesteydelser:

-Fællesskabet må ikke diskriminere mellem OLT

-OLT må ikke diskriminere mellem medlemsstater

-OLT kan give sine indbyggere præference; bestemmelsen om forudgående tilladelse fra Kommissionen udgår: dette princip, som der næres et stærkt ønske om, kan sidestilles med tilladelsen til OLT til at opretholde told på EF-produkter.

Som tidligere må Fællesskabet ikke diskriminere mod OLT-selskaber, -borgere og virksomheder på sit marked; det tilføjes, at de kun indrømmes denne "nationale behandling" inden for rammerne af GATS-forpligtelserne for at undgå, at Fællesskabet bliver tvunget til at udvide denne meget gunstige behandling til alle sektorer og alle WTO-medlemmer. For i øvrigt at sætte OLT, som har påtaget sig GATS-forpligtelser, i stand til at undgå samme fare, fastsættes det udtrykkeligt, at ikke-forskelsbehandlingen af EF-selskaber og -virksomheder op OLT's markeder ikke berører disse eventuelle GATS-forpligtelser.

Med hensyn til handelen med tjenesteydelser gør disse henvisninger til GATS, at afgørelsen bliver forenelig med WTO-reglerne. De fjerner sig ganske vist en smule fra princippet i traktatens artikel 183, stk. 5, om ikke-forskelsbehandling. Men ifølge samme artikel gælder dette princip kun, hvis Rådet træffer særlige bestemmelser. Rådet har således allerede tilladt undtagelser fra princippet om ikke-forskelsbehandling til fordel for OLT, således at de kan favorisere deres egne indbyggere (se tredje led ovenfor).

Med hensyn til varehandel fastsætter traktaten, at tolden skal afskaffes i forbindelserne mellem OLT og EF, men samtidig tillades OLT at opkræve told i det omfang, det er nødvendigt af hensyn til deres udvikling/industrialisering, eller finanstold, der tilføres deres budget.

Spørgsmålet om associeringens forenelighed med WTO-reglerne er af særlig betydning, idet Fællesskabet på en og samme tid har bekræftet sin solidaritet med OLT og den betydning, det tillægger WTO-forpligtelserne. Spørgsmålet vil skulle undersøges i dette dobbelte perspektiv.

Selvom OLT kunne ophøre med at opkræve den i henhold til traktaten tilladte told, ville det ikke være hensigtsmæssigt pludseligt at indføre et princip om gensidighed i denne afgørelse. Fra et politisk om ikke et juridisk synspunkt (jf. Domstolens domme) kan OLT kræve en behandling, der er mindst lige så favorabel som behandlingen af AVS-staterne. Da OLT desuden alle er små sårbare øer må man vente, indtil "Cotonou"-forberedelsesperioden er afsluttet, med at undersøge spørgsmålet om gensidighed i handelsforbindelserne mellem OLT og EF.

Ved denne revision skal der tages hensyn til udviklingen i handelsordningen mellem EF og AVS. Selvom det langt fra er en mulighed for alle OLT, betyder en eventuel inddragelse af nogle af dem i de fremtidige aftaler om økonomisk partnerskab mellem AVS-staterne og EF, at afgørelsen skal revideres.

IV. Fjerde del: Personers rettigheder

Det drejer sig om anliggender, der specielt berører OLT, og som er opstået efter forskellige retssager, eller "interne" områder, der allerede er åbne for OLT-statsborgere siden 1991: visse fællesskabsprogrammer (f.eks. Erasmus - Socrates), Euro Info Korrespondancecenter, unionsborgerskab for statsborgere, som har fuldstændigt statsborgerskab i en medlemsstat osv.

V. Femte del: Afsluttende bestemmelser

I betragtning af de betydelige ændringer, der må forventes i associeringsordningen fra og med 2006 på grund af overgangen til budgetfinansiering og på nogenlunde samme tidspunkt tillige i forbindelse med de planlagte forhandlinger om EF/AVS-frihandelsaftaler, foreslås det, at afgørelsen er gyldig indtil den 31. december 2007, når 9. EUF udløber.

Endelig findes der en revisionsklausul, for at det på forhånd kan vedtages, at reglerne vedrørende handel og tjenesteydelser med tiden skal bringes i overensstemmelse med WTO (se III ovenfor).

Af disse grunde foreslår Kommissionen Rådet at træffe vedlagte afgørelse.

Forslag til

RÅDETS AFGØRELSE

om de oversøiske landes og territoriers associering med Det Europæiske Fællesskab ("OLT")

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, i det følgende benævnt "traktaten", særlig artikel 187,

under henvisning til forslag fra Kommissionen [4],

[4] .

ud fra følgende betragtninger:

(1) Rådets afgørelse 91/482/EØF af 25. juli 1991 om de oversøiske landes og territoriers (OLT's) associering med EF [5], ændret ved afgørelse 97/803/EF af 24. november 1997 og forlænget ved afgørelse 2000/169/EF af 25. februar 2000 [6] gælder indtil den 28. februar 2001; afgørelsens artikel 240, stk. 4, fastsætter, at Rådet ved enstemmig afgørelse på forslag af Kommissionen fastlægger bestemmelser til gennemførelse af de i traktatens artikel 182 til 186 indeholdte principper.

[5] EFT L 263 af 19.9.1991, s. 1.

[6] EFT L 55 af 29.2.2000, s. 67.

(2) I erklæring nr. 36 om oversøiske lande og territorier, der er bilagt slutakten fra Amsterdam-konferencen, opfordres Rådet til i overensstemmelse med artikel 187 i traktaten at tage associeringsordningen op til revision med følgende fire formål:

-at fremme OLT's økonomiske og sociale udvikling mere effektivt

-at udbygge de økonomiske forbindelser mellem OLT og Den Europæiske Union

-at tage større hensyn til forskellene mellem og de særlige forhold i de enkelte OLT, bl.a. med hensyn til fri etableringsret

-at sørge for, at det finansielle instrument gøres mere effektivt.

(3) Europa-Parlamentet vedtog den 11. februar 1999 en beslutning om forbindelserne mellem OLT, AVS og Unionens meget afsides beliggende regioner [7] på basis af betænkningen fra Udvalget om Udvikling og Samarbejde [8].

[7] PE 276.723

[8] PE 228.210 af 1.12.1998.

(4) I sin meddelelse af 20. maj 1999 om "Overvejelser over de associerede oversøiske landes og territoriers stilling og retningslinjer vedrørende OLT 2000" [9] redegør Kommissionen for kendetegnene ved og udviklingen i OLT's associering med EF siden 1957, minder om de grundlæggende principper og denne associerings aktuelle kontekst og fremlægger en skitse til nye alternative retningslinjer for associeringen fra og med 1. marts 2000.

[9] KOM(1999) 163 endelig udg. af 20.5.1999, bind I og II.

(5) OLT's kompetente myndigheder har i overensstemmelse med artikel 10 i afgørelse 91/482/EØF meddelt Kommissionen, hvilke ændringer eller suppleringer de ønsker i fremtiden, bl.a. på partnerskabsmødet den 29. og 30. april 1999 mellem Kommissionen, de fire medlemsstater, hvorunder OLT henhører, og de 20 berørte OLT.

(6) Traktatens artikel 182, stk. 2, angiver de to formål med associeringen af OLT med Fællesskabet, nemlig dels "at fremme den økonomiske og sociale udvikling i disse lande og territorier", dels "at oprette nære økonomiske forbindelser mellem disse og Fællesskabet som helhed";

(7) Der tilføjes i traktatens artikel 182, stk. 3, at "associeringen først og fremmest skal åbne mulighed for at tjene befolkningens interesser i disse lande og territorier og øge deres velstand for herved at lede dem frem til den økonomiske, sociale og kulturelle udvikling, som de tilstræber".

(8) Desuden opregnes i traktatens artikel 183, hvilke mål der tilstræbes med associeringen med særlig henvisning til samhandel, finansielt bidrag fra medlemsstaterne til OLT's udvikling og personers rettigheder.

(9) OLT er ikke tredjelande, men de udgør heller ikke en del af det indre marked, og de skal på det handelsmæssige plan opfylde forpligtelser, som er fastlagt i forholdet til tredjelande, navnlig med hensyn til oprindelsesreglerne, overholdelse af dyresundheds- og plantesundhedsstandarderne og beskyttelsesforanstaltninger som stadfæstet af De Europæiske Fællesskabers Domstol.

(10) Generelt skal Rådet, når det træffer foranstaltninger i henhold til traktatens artikel 187, tage hensyn til såvel principperne i traktatens fjerde del og fællesskabsrettens andre principper [10]. Desuden skal der tages hensyn til erfaringerne med anvendelsen af handelsordningen i afgørelse 91/482/EØF.

[10] Domstolens dom af 8.2.2000 i sag C-17/98, præmis 38.

(11) Denne ordning, som indebærer toldfri adgang for produkter med oprindelse i OLT og omfatter oprindelsesregler, som tillader kumulation med produkter med oprindelse i AVS-stater, som har en anden ordning, og med Fællesskabet, skaber eller indebærer risiko for at skabe alvorlige forstyrrelser for visse fælles markedsordninger under den fælles landbrugspolitik, navnlig ris- og sukkersektoren. Kommissionen og Rådet har flere gange måtte træffe beskyttelsesforanstaltninger i forbindelse med disse forstyrrelser.

(12) Hvad angår ris, har de ændringer, der blev foretaget under midtvejsrevisionen af afgørelsen [11] i form af en begrænsning af muligheden for oprindelseskumulation gjort det muligt at opretholde en adgang til EF-markedet, der sikrer ligevægten på dette marked for så vidt angår OLT-produkter.

[11] Rådets afgørelse 97/803/EF, EFT L 329 af 29.11.1997, s. 50.

(13) Hvad derimod angår sukker, har OLT's eksport af sukker med oprindelse i AVS-staterne eller Fællesskabet til et EF-marked med et allerede stort overskud udviklet sig på en sådan måde, at det har været nødvendigt at foretage en større nedskæring af EF-producenternes kvoter med et deraf følgende større tab af garanti for deres indkomst.

(14) Overskudssituationen på markedet betyder, at alle yderligere importerede mængder bliver en markedsforstyrrende faktor, hvis virkninger føles af producenterne og på EF-budgettet. Det er tillige ikke muligt at forudse, hvornår dette forhold kan afhjælpes og yderligere import blive mulig uden risiko for forstyrrelser.

(15) Denne eksport kan desuden på grund af den minimale behandling med ringe værditilvækst, som produktet undergår, men som er tilstrækkelig til, at det opnår status som produkt med oprindelse i OLT i sukkersektoren, kun i ringe grad bidrage til disse territoriers udvikling og under alle omstændigheder ikke i noget omfang, der står i forhold til de forstyrrelser, det forvolder for de berørte EF-sektorer.

(16) Af denne grund er det nødvendigt at indføre oprindelsesregler, hvorefter muligheden for oprindelseskumulation AVS/OLT/EF udelukkes for sukkers vedkommende.

(17) Det bør desuden fastsættes, at EF-produkter, for hvilke der er opnået en finansiel fordel for at fremme eksporten til lande uden for Fællesskabet, ikke kan vende tilbage til Fællesskabet på basis af kumulationsproceduren.

(18) Det er desuden hensigtsmæssigt, at alle OLT-oprindelsesreglerne ajourføres for at tage hensyn til det tekniske fremskridt og den politik for harmonisering af disse regler, som Fællesskabet har vedtaget i de berørte operatørers og forvaltningers interesse. Med samme mål for øje er det nødvendigt at forenkle proceduren for at gøre det lettere i fremtiden at foretage de nødvendige tekniske ændringer af reglerne.

(19) OLT er ikke en del af Fællesskabets område, og den af traktaten afledte ret gælder derfor ikke i OLT, medmindre andet er udtrykkeligt fastsat; OLT-statsborgere og -varer skal på den anden side overholde de gældende fællesskabsregler.

(20) OLT-statsborgerene er generelt borgere i Den Europæiske Union og bør derfor nyde de fordele og indfri de forpligtelser, der er knyttet til dette borgerskab, medmindre der er fastsat specifikke bestemmelser herom.

(21) Af effektivitets- og forenklingshensyn og i anerkendelse af OLT's myndigheders forvaltningskapacitet bør der indføres en mere partnerskabsbaseret forvaltning af de finansielle ressourcer, der tildeles OLT efter procedurer, der tager deres udspring i de gældende regler for strukturfondene.

(22) Med henblik herpå overdrages OLT ansvaret i første række for programmeringen og gennemførelsen af samarbejdet, som i hovedsagen skal forløbe i overensstemmelse med OLT's territoriale bestemmelser, idet Fællesskabet og især Kommissionen fortsat skal yde støtte til overvågning, evaluering og revision af de programmerede foranstaltninger.

(23) Udviklingen i verden, som afføder en vedvarende liberalisering af samhandelen, implicerer desuden Fællesskabet, som er OLT's vigtigste handelspartner, samt OLT's AVS-nabostaterne eller deres andre økonomiske partnere; med hensyn til markedsadgang spiller toldsatsernes niveau en efterhånden mindre rolle, medens handelen med tjenesteydelser og handelsrelaterede områder får en stigende betydning i forholdet mellem OLT og deres økonomiske partnere; den gældende handelsordning bør på den ene side videreføres, men samtidig bør dette forhold fremmes, og der bør arbejdes på at lette en gradvis integration af de OLT, der ønsker det, i den regionale økonomi og verdensøkonomien ved at bistå OLT med at styrke deres evne til at behandle alle disse nye områder.

(24) Denne afgørelse må ikke gribe ind i de forpligtelser, som visse OLT måtte have påtaget sig, eller som måtte være indgået på deres vegne i WTO. Der skal også tages hensyn til den store betydning, som Rådet tillægger forpligtelserne inden for rammerne af WTO og sammenhængen mellem disse og denne afgørelse.

(25) I overensstemmelse med artikel 2 i Rådets afgørelse 1999/468/EF om retningslinjerne for udøvelse af de gennemførelsesbeføjelser, der er tillagt Kommissionen bør de nødvendige bestemmelser til gennemførelse af denne afgørelse fastlægges efter forvaltningsproceduren i artikel 4 i nævnte afgørelse. Hvad angår gennemførelsen af 9. EUF bør stemmerne og flertallet være som omhandlet i artikel 21 i den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand inden for finansprotokollen til partnerskabsaftalen mellem staterne og Afrika, Vestindien og Stillehavet og Det Europæiske Fællesskab og dets medlemsstater, undertegnet i Cotonou (Benin) den 23. juni 2000, og fordelingen af den finansielle bistand til de oversøiske lande og territorier, på hvilke EF-traktatens fjerde del finder anvendelse [12], i det følgende benævnt "den interne aftale".

[12] Dok. 10688/00 ACP 114 FIN 313 PTOM 21 - EFT L....af...., s......

(26) De nødvendige foranstaltninger til gennemførelse af artikel 27, stk. 2, vedtages efter rådgivningsproceduren i artikel 3 i afgørelse 1999/468/EF.

(27) De nødvendige foranstaltninger til gennemførelse af BILAG III vedtages efter proceduren i artikel 249 i forordning (EØF) nr. 2913/92 af 12. oktober 1992 om indførelse af en EF-toldkodeks [13].

[13] EFT L 302 af 19.10.1992, s.1.

(28) I overensstemmelse med Rådets beslutning 1999/95/EF af 31. december 1998 [14] er euroen valuta på Saint Pierre og Miquelon og Mayotte.

[14] EFT L 30 af 4.2.1999.

(29) På grundlag af ovenstående nye elementer bør Rådet reagere på en innoverende måde, der både er sammenhængende med og tilpasset de forskellige situationer; dette kan ske i form af en ny status for associeringen under betegnelsen OLT -

TRUFFET FØLGENDE AFGØRELSE:

FØRSTE DEL

ALMINDELIGE BESTEMMELSER FOR

OLT'S ASSOCIERING MED EF

Kapitel 1

Retningslinjer

Artikel 1

Mål og principper

1. OLT's associering med EF bygger på de mål, der er skitseret i traktatens artikel 182, nemlig fremme af den økonomiske og sociale udvikling i OLT og oprettelse af nære økonomiske forbindelser mellem disse og Fællesskabet som helhed.

Den tilstræber at realisere målene i traktatens artikel 183 under overholdelse af de principper, der er opregnet i traktatens artikel 184 til 188 med særligt sigte på lempelse og med tiden udryddelse af fattigdom, bæredygtig udvikling og gradvis integration i den regionale økonomi og verdensøkonomien.

2. Associeringen gælder de OLT, der er opregnet i bilag IA.

3. Denne afgørelse finder i overensstemmelse med traktatens artikel 188 anvendelse på Grønland, jf. dog de specifikke bestemmelser i protokollen om den særlige ordning for Grønland, der er knyttet til traktaten som bilag.

Artikel 2

Væsentlige elementer

1. OLT's associering med EF bygger på principperne for frihed, demokrati, respekt for menneskerettighederne og de grundlæggende frihedsrettigheder samt retsstatsprincippet. Disse principper, som ligger til grund for Unionen i overensstemmelse med traktatens artikel 6, er principper, som medlemsstaterne og de OLT, som henhører under dem, har til fælles.

3. Inden for rammerne af de beføjelser, som traktaten tillægger Fællesskabet, finder de foranstaltninger, som Rådet træffer beslutning om på grundlag af traktatens artikel 13 med henblik på bekæmpelse af enhver forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering, tilsvarende anvendelse på OLT på de samarbejdsområder, der er nævnt i denne afgørelse.

4. De medlemsstater, som OLT henhører under, har ansvaret for, at de principper, der er omhandlet i stk. 1 til 3, overholdes på deres område.

5. Medlemsstaterne samarbejder desuden med Kommissionen for at sikre, at fællesskabsmidlerne anvendes efter princippet om forsvarlig økonomisk forvaltning.

Artikel 3

De mindst udviklede OLT

1. Fællesskabet indrømmer de mindst udviklede OLT og de lande, der ikke kan drage fordel af det regionale samarbejde og den regionale integration, der er omhandlet i artikel 16, en særbehandling. 2. Til løsning af disse problemer omfatter samarbejdet med henblik på udviklingssamarbejde bl.a. særbehandling med hensyn til størrelsen af de finansielle ressourcer samt de dertil knyttede betingelser, således at de mindst udviklede OLT kan overvinde strukturbetingede og andre hindringer for deres udvikling. Der lægges særlig vægt på at forbedre levevilkårene for de fattigste befolkningslag som led i bekæmpelse af fattigdom.

5. De OLT, der betragtes som de mindst udviklede i henhold til denne afgørelse, er opregnet i bilag IB. Listen ændres ved afgørelse, som træffes af Rådet med enstemmighed på forslag af Kommissionen, når den økonomiske situation i et OLT ændrer sig betydeligt og varigt i en sådan grad, at det skal optages i kategorien for de mindst udviklede OLT, eller omvendt, når dette ikke længere er berettiget.

Kapitel 2

Institutionelle rammer:

trilateralt partnerskab og bilateral forvaltning

Artikel 4

Trilateralt partnerskab

1. Associeringen bygger på en procedure for samråd på basis af princippet om partnerskab mellem Kommissionen, medlemsstaten og OLT, således at OLT's myndigheder kan inddrages fuldt ud i realiseringen af principperne for OLT's associering med EF, samtidig med at de berørte medlemsstaters respektive myndigheders beføjelser respekteres.

Dette trilaterale samråd benævnes i det følgende "partnerskabet".

2. Partnerskabet beskæftiger sig med ethvert principproblem, der opstår i forbindelserne mellem OLT og Fællesskabet.

3. Til dette formål oprettes følgende to organer.

a) Der kan oprettes arbejdsgrupper for OLT-associeringen, som er af rådgivende karakter, og som består af de tre ovennævnte partnere, på anmodning af en af de tre partnere, enten pr. geografisk OLT-område eller pr. OLT-gruppe, der henhører under en og samme medlemsstat.

Der kan desuden oprettes sådanne grupper på et ad hoc-grundlag og med en mere egnet sammensætning for bedst muligt at kunne behandle specifikke problemer.

b) I et OLT/EU-dialogforum, i det følgende benævnt OLT-forum, afholdes der årligt møder mellem OLT's myndigheder, repræsentanter for de medlemsstater, som OLT henhører, og Kommissionen.

De andre medlemsstater informeres om arbejdet på det årlige møde i OLT-forumet. Dette sker

-på forhånd ved, at Kommissionen sender en dagsorden for arbejdet og

-efterfølgende med en rapport fra Kommissionen om arbejdet.

Disse medlemsstater kan i givet fald lade sig repræsentere på mødet, hvis et af punkterne på dagsordenen er af særlig interesse for dem.

4. Kommissionen varetager formandskabet og sekretariatet i arbejdsgrupperne og OLT-forumet.

En repræsentant for Den Europæiske Investeringsbank, i det følgende benævnt "Banken", deltager i mødet, når der på dagsordenen er opført punkter, der berører Banken.

5. Arbejdsgruppernes og OLT-forumets udtalelser gøres i givet fald til genstand for afgørelse, som Kommissionen træffer inden for sin kompetence, eller forslag fra Kommissionen til Rådet til på grundlag af traktatens artikel 187 at realisere nye elementer i OLT's associering med EF eller ændringer af den.

Artikel 5

Den Parlamentariske Forsamling AVS/EF

OLT's kompetente myndigheder underrettes om dagsordene og om resolutioner eller henstillinger fra Den Parlamentariske Forsamling AVS/EF.

På disse myndigheders anmodning modtager Den Parlamentariske Forsamling i givet fald OLT-parlamentsmedlemmer som observatører ved forsamlingens to årlige plenarmøder.

Artikel 6

Bilateral forvaltning

Den løbende forvaltning af denne afgørelse sker på et bilateralt grundlag mellem Kommissionen og OLT's kompetente myndigheder, navnlig hvad angår samarbejdet med henblik på udviklingsfinansiering og samarbejdet om handel og tjenesteydelser.

De medlemsstater, som OLT henhører under, underetter inden tre måneder efter denne afgørelses ikrafttræden Kommissionen om, hvilke - nationale eller lokale - myndigheder, der er nævnt i denne afgørelses forskellige artikler, er kompetente.

Kapitel 3

Aktørerne

Artikel 7

Principper

1. OLT's myndighederne har i første række ansvaret for udformningen af udviklingsstrategier og sammen med Fællesskabet og den medlemsstat, som OLT henhører under, for udarbejdelsen af samarbejdsprogrammer.

2. Fællesskabet anerkender, at decentrale offentlige og private aktører yder et afgørende bidrag til virkeliggørelsen af de i traktatens artikel 183 opstillede mål.

3. Parterne følger ved omsætningen af disse retningslinjer i praksis principperne om åbenhed, subsidiaritet og nytteværdi.

Artikel 8

De forskellige aktører

1. Udviklingsprocessens aktører omfatter navnlig:

-OLT's myndigheder

-offentlige lokale myndigheder forskellige steder i OLT

-civilsamfundet, samfunds- og erhvervsorganisationer og fagforeninger, leverandører af tjenesteydelser i lokalmiljøet og lokale, nationale eller internationale ikke-statslige organisationer.

2. Anerkendelsen af de ikke-statslige aktører bygger på, at de opfylder krav hos befolkningen, på deres specifikke kompetence og deres demokratiske og åbne organisations- og forvaltningsform.

3. De ikke-statslige aktører udvælges efter fælles overenskomst mellem OLT's kompetente myndigheder og Fællesskabet i forhold til de behandlede spørgsmål og deres kompetence og aktivitetsområde. Udvælgelsen sker fra OLT til OLT i forbindelse med udarbejdelsen og gennemførelsen af samarbejdsstrategierne.

Artikel 9

Aktørernes opgaver

Som led i virkeliggørelsen af de i traktatens artikel 183 opstillede mål kan de ikke-statslige aktører som følge af deres udvælgelse som omhandlet i artikel 8, stk. 3,

-informeres og konsulteres

-inddrages i udarbejdelsen og gennemførelsen af samarbejdsprogrammer

-deltage i det decentrale samarbejde inden for rammerne af uddelegeret ansvar for at støtte de lokale dynamiske kræfter i udviklingsprocessen.

ANDEN DEL OMRÅDER FOR OLT/EF-SAMARBEJDET

Artikel 10

Områder

Fællesskabet bidrager til OLT's udvikling på de forskellige områder, der er omhandlet i dette afsnit i overensstemmelse med de prioriteter, der er fastlagt i udviklingsstrategierne for hvert OLT eller i givet fald i form af regionale aktioner.

Artikel 11

Produktionssektorer

Samarbejdet støtter sektorpolitikker og -strategier, som letter adgangen til produktionsvirksomhed og -ressourcer, navnlig på følgende områder:

a) Landbrug: landbrugspolitik og oprettelse af institutioner, diversificering, kunstvanding, opformering af frø, afgrødebeskyttelse, fremstilling af gødningsstoffer, udstyr, forarbejdning af landbrugsprodukter, opdræt af kvæg og mindre husdyr, zooteknik, landbrugskonsulentvirksomhed og forskning afsætning; oplagring og transport; fødevaresikkerhed; landbrugskredit; bosætning i landområder og jordreform, politik for arealudnyttelse og jordregistrering, overførsel af teknologi, kunstvandings- og dræningsinfrastruktur og andre hjælpetjenester.

b) Skove: skovpolitik og oprettelse af institutioner, herunder træbeplantning til miljøbeskyttelsesformål for at holde erosion og ørkendannelse under kontrol; skovbeplantning; skovforvaltning, herunder rationel træudnyttelse og forvaltning af træeksport; spørgsmål vedrørende våde tropiske skove; forskning og uddannelse.

c) Fiskeri: fiskeripolitik og oprettelse af institutioner, beskyttelse og rationel forvaltning af fiskerbestandene; udklækning af fiskeyngel og ikke-industrielt fiskeopdræt; transport af fiskerivarer; køleoplagring, afsætning og konservering af fisk.

d) Udvikling af landdistrikter: landdistriktpolitik og oprettelse af institutioner, projekter/programmer for integreret udvikling af landdistrikter; bistand og projekter rettet mod befolkningen og produktion samt afsætning i landdistrikter; infrastruktur i landdistrikter.

e) Industri: sektorpolitik og oprettelse af institutioner; håndværk; agroindustri og andre forarbejdningssektorer, transportmiddelindustri; forskning og teknologisk udvikling; kvalitetskontrol; udvikling og udvidelse af små og mellemstore virksomheder og mikrovirksomheder

f) Mineindustri: sektorpolitik og oprettelse af institutioner, forskning og teknologisk udvikling; smådrift osv.

g) Energi: energipolitik og oprettelse af institutioner; el-produktion (ikke-fornyelig og vedvarende); effektiv udnyttelse af energiressourcerne; forskning og uddannelse på energiområdet; fremme af den private sektors rolle i el-produktion og -distribution.

h) Transport: transportpolitik og oprettelse af institutioner; vej- og jernbanetransport, transport ad luft- og søvejen og ad indre vandveje samt oplagringsmateriel

i) Kommunikation: kommunikationspolitik og oprettelse af institutioner; telekommunikation og medier

j) Vand: vandpolitik og oprettelse af institutioner; beskyttelse af vandressourcerne, forvaltning af affald, vandforsyning i landdistrikter og byer til husholdningsbrug, i industrien og i landbruget; oplagring og distribution og forvaltning af vandressourcerne.

k) Bankvirksomhed og finansielle tjenesteydelser og forretningsservice: politik for den finansielle sektor og oprettelse af institutioner, forretningsservice; privatisering, erhvervelse af andele og afsætning; støtte til handels- og erhvervssammenslutninger (også organer for eksportfremme); finansieringsinstitutter og banker

l) Udvikling af teknologier og deres anvendelse: politik og oprettelse af institutioner; samvirke på territorialt, nationalt og/eller regionalt plan for fremme af videnskabelige og teknologiske aktiviteter og anvendelse af resultaterne i produktionsvirksomhed og fremme af anvendelse af edb i den offentlige og private sektor.

Artikel 12

Udvikling af handelen

1. Fællesskabet iværksætter foranstaltninger til udvikling af handelen fra planlægningsstadiet til det endelig stadium for distribution af produkterne.

Formålet med disse foranstaltninger er at sikre, at OLT får størst muligt udbytte af denne afgørelses bestemmelser og på de mest fordelagtige vilkår kan gøre sig gældende på Fællesskabets markeder og hjemmemarkederne, de subregionale, regionale og internationale markeder ved at diversificere udbuddet og øge værdien og mængden af deres handel med varer og tjenesteydelser.

2. Foruden udvikling af handelen mellem OLT og Fællesskabet lægges der særlig vægt på foranstaltninger til at øge OLT's autonomi, at udbygge det regionale samarbejde om handel og tjenesteydelser.

3. Foranstaltningerne træffes efter anmodning fra OLT's kompetente myndigheder inden for rammerne af de instrumenter, der er omhandlet i denne afgørelse og i overensstemmelse med de derom fastsatte bestemmelser, og vedrører navnlig følgende områder:

a) støtte til fastlæggelse af passende makroøkonomiske politikker, der er nødvendige for udviklingen af handelen

b) støtte til definition eller reform af et egnet retsgrundlag og til reform af de administrative procedurer

c) fastlæggelse af sammenhængende handelsstrategier

d) støtte til OLT til udvikling af deres interne kapacitet, deres informationssystemer og deres erkendelse af handelens rolle og betydning for den økonomiske udvikling

e) støtte til en styrkelse af handelsrelateret infrastruktur og særlig støtte til OLT's bestræbelser på at udvikle og forbedre infrastrukturen i støttesektorerne, herunder transport- og oplagringsfaciliteter, for at sikre deres effektive deltagelse i distributionen af varer og tjenesteydelser og øge OLT's eksport

f) udvikling af de menneskelige ressourcer og de faglige kvalifikationer inden for handel og servicevirksomhed, særlig inden for forarbejdning, markedsføring og distribution med henblik på Fællesskabets, regionale og internationale markeder

g) støtte til udvikling af den private sektor, særlig til små og mellemstore virksomheder til produktidentifikation og -udvikling, afsætningsmuligheder og eksportorienterede joint ventures

h) støtte til OLT-aktioner med sigte på at tilskynde til og tiltrække private investeringer og joint ventures

i) oprettelse, tilpasning og styrkelse af organer i OLT, der skal beskæftige sig med udvikling af handel og tjenesteydelser, idet de mindst udviklede OLT's organer særlig tilgodeses

j) støtte til OLT til at forbedre kvaliteten af deres varer, at tilpasse dem til markedsbehovene og at diversificere deres afsætningsmuligheder

k) støtte til OLT's bestræbelser på at opnå en mere effektiv indtrængning på tredjelandes markeder

l) foranstaltninger til udvikling af handelen, navnlig styrkelse af kontakter og udveksling af oplysninger mellem de økonomiske beslutningstagere i OLT, AVS-staterne, Fællesskabets medlemsstater og tredjelande

m) støtte til OLT med hensyn til anvendelse af moderne markedsføringsteknik i forbindelse med sektorer og programmer, der tager sigte på produktion inden for sådanne områder som udvikling af landdistrikterne og landbruget

n) oprettelse og udvikling af kreditforsikringsinstitutioner i tilslutning til udvikling af handelen.

4. Der ydes kun støtte til OLT til deltagelse i handelsmesser, -udstillinger og -missioner, hvis disse arrangementer udgør en integrerende del af helhedsprogrammer for udvikling af handelen.

5. De mindst udviklede OLT's deltagelse i de forskellige handelsaktiviteter fremmes på basis af særbestemmelser, navnlig vedrørende overtagelse af rejseudgifterne for personale og transport af udstillingsvarer i forbindelse med deres deltagelse i lokale og regionale handelsmesser, -udstillinger og -missioner og sådanne arrangementer i tredjelande, også udgifterne til midlertidig bygning og/eller leje af udstillingsstande. Der ydes en særlig støtte til de mindst udviklede OLT til udarbejdelse eller indkøb af reklamemateriale.

Artikel 13

Handel med tjenesteydelser

1. Fællesskabet accepterer at udvikle og finansiere infrastruktur og menneskelige ressourcer i overensstemmelse med prioriteterne i hvert OLT's udviklingsstrategi.

2. Fællesskabet bidrager til at udvikle og fremme effektiv søtransport til rimelige priser i OLT, fra hvert OLT, herunder ved:

a) at tilskynde til effektiv godstransport til økonomisk og handelsmæssigt meningsfyldte takster

b) at iværksætte en forsvarlig politik og anvende konkurrencereglerne

c) at inddrage OLT yderligere i international søtransport

d) at anspore til regionale programmer for søtransport og udvikling af samhandelen

e) at inddrage den lokale private sektor yderligere i søfartsvirksomhed.

Fællesskabet og OLT forpligter sig til at fremme sikkerheden til søs, besætningernes sikkerhed og forureningsbekæmpelse.

3. Fællesskabet styrker samarbejdet med OLT med sigte på en forbedring og en udvidelse af lufttrafikken i rutefart, at fremme handelen, turismen og eksporten til det europæiske marked af landbrugsprodukter af stor økonomisk værdi.

Med henblik herpå vedtager de

a) at undersøge alle midler til at reformere og modernisere OLT's luftfartsindustri

b) at fremme deres kommercielle levedygtighed og konkurrenceevne

c) at anspore til større investeringer og inddragelse af den private sektor, at støtte udveksling af knowhow og god handelspraksis og

d) at give passagerer og eksportører i alle lande adgang til de internationale lufttransportnet.

4. Det er nødvendigt at garantere sikkerheden i lufttransportsektoren og at indføre og anvende de internationale standarder på området. Med henblik herpå vil Fællesskabet i overensstemmelse med denne afgørelses bestemmelser hjælpe OLT med

a) at introducere systemer for luftfartssikkerhed, herunder SNC/ATM-systemet

b) at garantere sikkerheden i lufthavne, forbedring af de civile luftfartsmyndigheders kapacitet til at forvalte alle aspekter af driftssikkerheden, som henhører under deres kompetence, og

c) at udvikle infrastrukturer og de menneskelige ressourcer

d) og samtidig drage omsorg for, at alle foranstaltninger, der træffes på dette område, baseres på de kompetente internationale organisationers henstillinger, og at de er effektive og anvendes på lang sigt.

5. Det er nødvendigt at gøre en indsats til at minimere virkningerne af lufttransport på miljøet, navnlig ved hjælp af passende undersøgelser af virkningerne på miljøet.

6. På mange områder inden for lufttransport kan regionale løsninger være økonomisk set mere effektive og byde på stordriftsfordele. Med dette for øje forpligter Fællesskabet sig til at støtte og tilskynde til aktioner på regionalt plan i egnede tilfælde.

7. Telekommunikation og aktiv deltagelse i informationssamfundet er en væsentlig forudsætning for, at OLT med held kan integreres i verdensøkonomien, og Fællesskabet og i givet fald OLT bekræfter deres respektive tilsagn i medfør af de bestående multilaterale aftaler, navnlig WTO-aftalen om basistelekommunikation.

8. Fællesskabet støtter OLT's bestræbelser i overensstemmelse med denne afgørelses bestemmelser på at øge deres kapacitet på området. Samarbejdet retter sig mod bl.a. følgende områder:

a) tilskyndelse til konsultationer mellem OLT's og Fællesskabets kompetente tele-organisationer for at anspore til, at der skabes konkurrence på tele-området, og til en indbyrdes tilnærmelse af takster

b) etablering af en dialog om de forskellige aspekter af informationssamfundet, herunder vedrørende regulering og kommunikationspolitik

c) udveksling af information og eventuelt faglig bistand vedrørende regulering, standardisering, overensstemmelses- og certificeringsprøvning af informationsteknologi og kommunikation samt om frekvensudnyttelse

d) udbredelse af nye informations- og kommunikationsteknologier og udvikling at nyt materiel, særlig til netsammenkobling og disse applikationers interoperabilitet

e) fremme og iværksættelse af fælles forskning inden for nye teknologier med tilknytning til informationssamfundet

f) udformning og gennemførelse af programmer og politik med henblik på at informere om de økonomiske og sociale fordele ved informationssamfundet.

9. Samarbejdet rettes navnlig mod at sikre den største komplementaritet i og harmonisering af kommunikationssystemerne på territorialt, nationalt, regionalt, mellemregionalt og internationalt plan og en tilpasning af dem til de nye teknologier.

10. Fællesskabet yder støtte til foranstaltninger og aktioner til udvikling og fremme af turistsektoren. Sådanne foranstaltninger kan iværksættes på alle stadier fra identifikation af turistprodukter til afsætning og reklame.

Målet er at støtte OLT's kompetente myndigheders bestræbelser på at drage den største fordel af turisme lokalt, regionalt og internationalt under hensyntagen til turismes virkninger for den økonomiske udvikling, samt at stimulere de private kapitalstrømme fra Fællesskabet og andre kilder til udvikling af turismen i OLT. Der lægges særlig vægt på at integrere turisme i samfunds-, kultur- og erhvervslivet samt respekt for miljøet.

De specifikke aktioner til at udvikle turismen består i fastlæggelse, vedtagelse og udarbejdelse af egnet politik på lokalt, regionalt, subregionalt og internationalt plan. Programmerne og projekterne for udvikling af turismen baseres på denne politik efter følgende fire tiltag.

a) Bedre udnyttelse af de menneskelige ressourcer og opbygning af institutioner sammen med bl.a.:

-efteruddannelse af ledende personale på specifikke kompetenceområder og livslang uddannelse på egnede niveauer i den offentlige og private sektor for at garantere en tilfredsstillende planlægning og udvikling

-oprettelse og udbygning af turistforeninger

-uddannelse af specifikke befolkningsgrupper og personale i offentlige og private organisationer, som arbejder inden for turistsektoren, også personale, der er beskæftiget i sektorer for støtte af turisme

-samarbejde og udvekslinger mellem OLT og mellem disse og AVS-staterne om erhvervsuddannelse, faglig bistand og udvikling af institutioner.

b) Produktudvikling omfattende bl.a.:

-identifikation af turistproduktet, udvikling af ikke-traditionelle og nye turistprodukter, tilpasning af eksisterende produkter, herunder bevarelse og valorisering af kulturarven og miljøet, forvaltning, beskyttelse og bevarelse af flora og fauna, historiske og samfundsmæssige goder og andre naturgoder, udvikling af hjælpetjenester

-tilskyndelse til private investeringer i OLT's turistsektor, særlig i form af joint ventures

-levering af håndværksarbejder af kulturel karakter til turistmarkedet.

c) Markedsudvikling omfattende bl.a.:

-bistand til at indkredse og realisere mål og planer for udvikling af markedet på lokalt, subregionalt, regionalt og internationalt plan

-støtte til OLT's bestræbelser på at vinde adgang til tjenesteydelser, der står til rådighed for turistsektoren, f.eks. centrale reservationssystemer, lufttrafikkontrol- og sikkerhedssystemer

-afsætnings- og reklametiltag og støtte hertil inden for rammerne af integrerede programmer og projekter for udvikling af markedet og for at forbedre markedsindtrængningen, særlig rettet mod sådanne, som skaber turiststrømmene på de traditionelle og ikke-traditionelle markeder samt specifikke aktiviteter som f.eks. deltagelse i særlige handelsarrangementer, såsom messer, fremstilling af kvalitetsdokumentation, film og markedsføringsmateriale.

d) Forskning og information omfattende bl.a.:

-forbedring af turistinformationssystemerne og indsamling, analyse, udbredelse og udnyttelse af statistiske data

-evaluering af de socioøkonomiske virkninger af turisme på OLT's økonomier med vægten særlig lagt på udvikling og komplementaritet med andre områder som f.eks. levnedsmiddelindustrien, byggeriet, teknologi og forvaltning i OLT og de regioner, hvor de forekommer.

Artikel 14

Handelsrelaterede områder

1. Fællesskabet bidrager til som led i hvert OLT's udviklingsstrategier at styrke OLT's evne til at behandle alle emner med tilknytning til handel, eventuelt sammen med forbedring og støtte af institutionerne.

2. Fællesskabet samarbejder med OLT om at realisere de almindelige principper om beskyttelse og fremme af investeringer.

3. Fællesskabet bidrager til at styrke samarbejde med OLT med sigte på sammen med de på området kompetente organisationer at udforme og støtte en effektiv konkurrencepolitik, der gradvis skal sikre en effektiv anvendelse af konkurrencereglerne både i private og statslige virksomheder. Samarbejdet på dette område skal navnlig omfatte støtte til skabelse af en egnet lovgivning og den administrative gennemførelse, idet der tages særligt hensyn til de mindst udviklede OLT.

4. Fællesskabet styrker vedvarende samarbejdet med OLT, som bl.a. skal omfatte følgende områder:

a) udarbejdelse af lovgivning til beskyttelse og overholdelse af intellektuelle ejendomsrettigheder, til at hindre, at disse rettigheder misbruges af deres indehavere, og at konkurrenter krænker dem, til at oprette og styrke territoriale, nationale og regionale organer og andre organer, også omfattende støtte til regionale intellektuelle organisationer, som varetager anvendelsen og beskyttelsen af rettighederne, tillige med personaleuddannelse

b) indgåelse af aftaler om beskyttelse af varemærker og geografiske betegnelser for produkter af særlig betydning.

5. Fællesskabet bidrager til OLT's bestræbelser inden for standardisering og certificering med henblik på udbredelse af systemer, der er indbyrdes forenelige mellem Fællesskabet og OLT. Samarbejdet skal navnlig omfatte:

a) foranstaltninger til at fremme større anvendelse af internationale tekniske forskrifter og standarder og overensstemmelsesvurderingsprocedurer, herunder specifikke sektorforanstaltninger under hensyntagen til OLT's økonomiske udviklingsniveau

b) et samarbejde på området kvalitetsstyring og kvalitetsgaranti i udvalgte sektorer af betydning for OLT

c) støtte til OLT-initiativer til kapacitetsudvikling inden for overensstemmelsesvurdering, måling og standardisering

d) udvikling af forbindelser mellem Fællesskabets og OLT's institutioner vedrørende standardisering, overensstemmelsesvurdering og certificering.

6. Fællesskabet bidrager til at styrke samarbejdet med OLT på dyre- og plantesundhedsområdet med henblik på at udvikle kapaciteten i den offentlige og private sektor på området.

7. Fællesskabet bidrager på linje med Rio-principperne til at styrke samarbejdet med OLT, således at handels- og miljøpolitikken supplerer hinanden indbyrdes. Samarbejdet retter sig navnlig mod:

a) at fastlægge sammenhængende territoriale, nationale, regionale og internationale politikker

b) at styrke kontrollen af varers og tjenesteydelsers kvalitet fra et miljøbeskyttelsessynspunkt

c) at forbedre metoderne for miljøvenlig produktion i egnede sektorer.

8. Fællesskabet samarbejder med OLT på området arbejdsstandarder. Samarbejdet herom vil navnlig kunne omfatte følgende:

a) informationsudveksling om parternes respektive lovgivning og bestemmelser vedrørende arbejde

b) bistand til udarbejdelse af arbejdslovgivning og styrkelse af bestående lovgivning

c) skole- og oplysningsprogrammer (med henblik på at afskaffe børnearbejde)

d) overholdelse af lovgivning og bestemmelser om arbejde.

9. Fællesskabet samarbejder med OLT om forbrugerpolitik og beskyttelse af forbrugernes sundhed.

a) at styrke den institutionelle og tekniske kapacitet på området

b) at oprette systemer for hurtig varsling og gensidig information om farlige produkter

c) at udveksle information og erfaringer om indførelse af systemer for tilsyn med markedsførte produkter og deres funktionsmåde og om produktsikkerhed

d) at informere forbrugerne bedre om de tilbudte produkters og tjenesteydelsers pris og kendetegn

e) at anspore til udvikling af forbrugersammenslutninger og kontakter mellem repræsentanter for forbrugergrupper

f) at gøre de forbrugerorienterede politikker og systemer indbyrdes mere kompatible

g) at anmelde iværksættelse af lovgivning og fremme samarbejdet om undersøgelser af farlig eller illoyal handelspraksis

h) at forbyde eksport af varer og tjenesteydelser, hvis markedsføring er forbudt i produktionslandet.

Artikel 15

Sociale sektorer

1. Fællesskabet bidrager inden for rammerne af hvert OLT's udviklingsstrategi til aktioner for menneskelig og social udvikling. Samarbejdet vil navnlig kunne støtte programmer, der er rettet mod følgende sektorer.

2. Styrkelse af undervisningspolitik og institutioner (bygninger og undervisningsmateriale); fremmedsprogsundervisning og uddannelse af lærere, undervisning på primær og sekundærtrinnet og erhvervsuddannelse, videregående uddannelser (herunder aktiviteter i specifikke sektorer, f.eks. landbrugsuddannelse), i den relevante sektor.

På uddannelsesområdet bør vægten lægges på udvidet adgang til grundlæggende uddannelse og forbedring af denne kvalitet ved opførelse af flere skoler, renovation af klasselokaler og levering af undervisningsmateriale, uddannelse af lærere og tildeling af studiestipendier til ubemidlede studerende.

3. Reformer på sundhedsområdet, styrkelse af sundhedspolitikken og -institutionerne; uddannelse, erhvervsuddannelse og medicinsk forskning, sundhedsinfrastruktur; HIV/AIDS osv.

På sundhedsområdet skal projekterne bidrage til at sikre primære og forebyggende sundhedsydelser, navnlig familieplanlægning og moder/barn-sundhedsydelser osv.

4. Befolknings- og familieplanlægningspolitik, moder/barn-sundhedsydelser, herunder støtte til projekter for næste generations dvs. børns uddannelse og personlighedsudfoldelse osv.

5. Styrkelse af gennemslagskraften af politik for bekæmpelse af produktion, distribution af og ulovlig handel med alle former for narkotika og psykotrope stoffer; forebyggelse og bekæmpelse af stofmisbrug under hensyn til arbejdet på dette område i de internationale instanser.

Samarbejdet rettes mod følgende aspekter:

a) uddannelse og politik vedrørende stofmisbrugeres sundhed og rehabilitering, herunder projekter for genindpasning af stofmisbrugere i arbejds- og samfundslivet

b) foranstaltninger til fremme af alternativ erhvervsvirksomhed, som f.eks. programmer for omstilling i regioner, hvor der ulovligt dyrkes narkotikaafgrøder, sammen med effektiv strafforfølgning

c) faglig, finansiel og administrativ bistand til kontrol af handelen med prækursorer og indførelse af samme standarder, som anvendes i Fællesskabet og de berørte internationale instanser, navnlig den tidligere Arbejdsgruppe Vedrørende Kemiske Produkter

d) faglig, finansiel og administrativ bistand til forebyggelse, behandling og bekæmpelse af stofmisbrug

e) faglig bistand til uddannelse og indførelse af standarder vedrørende forhindring af hvidvaskning af penge svarende til dem, der er vedtaget i Fællesskabet og de andre berørte internationale instanser, navnlig den tidligere finansielle task-force vedrørende hvidvaskning af penge

f) udveksling af nyttige oplysninger til gennemførelse af stk. 1 til 5.

6. Politik vedrørende vand og styrkelse af institutioner; beskyttelse af vandressourcer; forvaltning af affald (vand til landbrugsformål og energi behandles i den relevante sektor) osv.

Hvad angår vandforsyning og spildevandsrensning, skal målet være at levere service til områder, der ikke tilgodeses i tilstrækkeligt omfang. Finansieringen af foranstaltninger til fremme af adgangen til drikkevandsforsyning og spildevandsrensning bidrager direkte til udviklingen af de menneskelige ressourcer ved at forbedre deres sundhedstilstand og dermed at gøre personer, der ikke allerede har adgang til denne service mere produktive; der er stadig behov for at udvide denne basisservice med hensyn til vandforsyning, vandrensning og transport til befolkningen i by- og landområder, og det skal undersøges ud fra hensyn til miljømæssig bæredygtighed.

7. Fællesskabet samarbejder med OLT om bæredygtig udnyttelse og forvaltning af naturressourcerne i OLT's biodiversitet.

Samarbejdet på dette område vil kunne rettes mod:

a) at støtte udarbejdelse og ajourføring af strategier og handlingsplaner vedrørende biodiversiteten

b) at lette oprettelsen af territoriale, regionale og subregionale instanser for informationsudveksling og tilsyn med og evaluering af fremskridt med gennemførelsen af konventionen om biodiversitet

c) at opbygge og ajourføre databaser vedrørende ressourcerne i OLT's biodiversitet

d) at gennemføre egnede foranstaltninger vedrørende adgangen til biodiversitetens ressourcer eller genetiske ressourcer

e) at arbejde for indgåelse af aftaler med den private sektor under forudsætning af, at lokalbefolkningen reelt drager fordel af de økonomiske følgevirkninger af sådanne aftaler, og at udnyttelsen af de genetiske ressourcer ikke griber ind i beskyttelsen og bevarelsen af biodiversiteten

f) at hjælpe OLT til at deltage aktivt i processen for udformning af politik og i givet fald i forhandlingerne inden for rammerne af biodiversitetskonventionen.

8. Projekter og programmer for boliger og integreret byudvikling osv.

Med hensyn til byudvikling bør indsatsen rettes mod bygning og reparation af veje og anden basisinfrastruktur, navnlig socialt boligbyggeri.

Artikel 16

Regionalt samarbejde og regional integration

Samarbejdet yder en effektiv støtte til at virkeliggøre de mål og prioriteter, som OLT's kompetente myndigheder fastsætter for samarbejdet og integrationen på regionalt og subregionalt plan.

1. Det regionale samarbejde retter sig mod aktioner, der aftales mellem

-et eller flere eller alle OLT

-et eller flere OLT med en eller flere nabostater, hvad enten det er AVS-stater eller ej

-et eller flere OLT med en eller flere AVS-stater samt med en eller flere af de regioner i den yderste periferi, der er omhandlet i traktatens artikel 299, stk. 2, (Guadeloupe, Guyana, Martinique, Réunion, De Kanariske Øer, Açorerne og Madeira) flere regionale organer, som OLT er part i

-et eller flere OLT og regionale organer, som OLT er part i, AVS-staterne eller oversøiske departementer.

2. Inden for disse rammer skal samarbejdet rettes mod:

-at anspore til gradvis integration af OLT i verdensøkonomien og den regionale økonomi

-at fremskynde det økonomiske samarbejde og den økonomiske udvikling, både inden for OLT- og AVS-regionerne og mellem dem indbyrdes

-at fremme den frie bevægelighed for personer, varer, tjenesteydelser, kapital, arbejdskraft og teknologi

-at fremskynde diversificeringen af økonomierne og koordinationen og harmoniseringen af politikkerne for regionalt og subregionalt samarbejde og

-at befordre og udvikle handelen mellem og inden for OLT samt med regionerne i den yderste periferi, AVS-staterne og tredjelande.

3. På området regional integration retter samarbejdet sig mod:

-at udvikle og styrke kapaciteten i institutionerne og organisationerne for regionalt samarbejde og regional integration for at fremme dette samarbejde og denne integration

-at anspore de mindst udviklede OLT til at deltage i oprettelsen af regionale markeder og at drage fordel deraf

-at gennemføre en sektorreformpolitik på regionalt plan

-at liberalisere samhandel og betalinger

-at stimulere investeringerne over grænserne, både udenlandske og indenlandske, og andre initiativer til regional eller subregional økonomisk integration

-at dække nettoovergangsomkostningerne ved den regionale integration for budgetressourcerne og betalingsbalancen.

4. Samarbejdet på området regionalt samarbejde omfatter en lang række funktioner og emner, som afføder fælles problemer, og giver mulighed for stordriftsfordele, navnlig

-infrastruktur (herunder transport- og kommunikationsinfrastruktur, også hvad angår de sikkerhedsproblemer, der er forbundet dermed), energi

-miljøet, forvaltning af vandressourcerne

-sundhed, uddannelse og erhvervsuddannelse

-forskning og videnskabeligt og teknisk samarbejde

-regionale initiativer til forebyggelse af katastrofer og til at bøde på følgerne heraf og andre områder som f.eks. våbenbegrænsning, bekæmpelse af narkotika, organiseret kriminalitet, hvidvaskning af kapital, bedrageri og korruption.

5. Samarbejdet støtter også mellemregionale projekter og initiativer mellem OLT og mellem AVS.

Artikel 17

Kulturelt og socialt samarbejde

Samarbejdet bidrager til OLT's selvstændige udvikling med fokus på mennesket og forankring i hvert folks kultur. Den menneskelige og kulturelle dimension skal slå igennem i alle sektorer og alle udviklingsprojekter og -programmer. Samarbejdet støtter de kompetente OLT-myndigheders politikker og foranstaltninger til at bedre at udnytte de menneskelige ressourcer, at øge deres egen skaberevne og at fremme deres kulturelle identitet. Det fremmer inddragelsen af befolkningen i udviklingsprocessen.

I dette samarbejde skal der navnlig

-tages hensyn til den kulturelle og sociale dimension

-arbejdes for fremme af de kulturelle identiteter og den tværkulturelle dialog, særlig hvad angår bevarelse af kulturarven, fremstilling og udbredelse af kulturgoder, kulturarrangementer, information og kommunikation

-iværksættes aktioner til en bedre udnyttelse af de menneskelige ressourcer, særlig hvad angår uddannelse og erhvervsuddannelse, videnskabeligt og teknisk samarbejde, kvindernes rolle i udviklingsprocessen, sundhed og bekæmpelse af stofmisbrug, befolkning og demografi.

DEL III

VIRKEMIDLERNE I OLT/EF-SAMARBEJDET

AFSNIT I

SAMARBEJDE MED HENBLIK PÅ UDVIKLINGSFINANSIERING

Kapitel 1

Almindelige bestemmelser

Artikel 18

Formål

Målet for samarbejdet med henblik på udviklingsfinansiering er gennem ydelse af tilstrækkelige finansielle midler og eventuelt passende faglig bistand:

a) at støtte og fremme OLT's egne bestræbelser på at sikre en varig økonomisk, social og kulturel udvikling på grundlag af den fælles interesse og med øje for den indbyrdes afhængighed

b) at bidrage til højnelse af OLT-befolkningernes leveniveau

c) at fremme foranstaltninger, der kan mobilisere lokalsamfundenes, foreningers og sammenslutningers og enkeltpersoners initiativkapacitet samt deres inddragelse i udformningen og gennemførelsen af udviklingsprogrammer

d) med sigte på bekæmpelse af fattigdom at bidrage til, at befolkningen får det størst mulige udbytte af udviklingsbestræbelser

e) at bidrage til udvikling af OLT's evne til at innovere, tilpasse og omdanne lokale teknologier og til at beherske egnede nye teknologier

f) at bidrage til udforskning, bevarelse, forarbejdning og bæredygtig udnyttelse af naturressourcerne i OLT for at fremme deres indsats for industrialisering og økonomisk diversificering

g) at støtte og fremme en optimal udvikling af den menneskelige ressourcer i OLT

h) at fremhjælpe yderligere finansielle strømme til OLT, som svarer overens med OLT's skiftende behov, og at støtte OLT's bestræbelser på at harmonisere det internationale samarbejde om deres udvikling gennem samfinansiering med andre finansieringsinstitutioner eller tredjepart

i) at anspore til private direkte investeringer i OLT, at støtte udviklingen af en sund, blomstrende og dynamisk privat sektor i OLT og at fremhjælpe strømmen af private, lokale, nationale og udenlandske investeringer i produktionssektorerne i OLT

j) at fremme det regionale samarbejde, den regionale solidaritet og integration mellem OLT samt mellem OLT og AVS-staterne

k) at drage omsorg for, at der oprettes mere afbalancerede økonomiske og sociale forbindelser og skabes en bedre forståelse mellem OLT, AVS-staterne, Fællesskabets medlemsstater og resten af verden i udsigten til en bedre indpasning af OLT i verdensøkonomien

l) at sørge for, at der kan ydes katastrofebistand til OLT, der som følge af naturkatastrofer eller ekstraordinære omstændigheder med tilsvarende virkninger har alvorlige økonomiske og sociale vanskeligheder af exceptionel karakter

m) at hjælpe de mindst udviklede OLT med at overvinde specifikke hindringer, som hæmmer deres udviklingsbestræbelser.

Artikel 19

Principper

Samarbejdet med henblik på udviklingsfinansiering er baseret på partnerskabs-, komplementaritets- og nærhedsprincippet:

a) det iværksættes på grundlag af de udviklingsmål, -strategier og -prioriteter, som OLT's kompetente myndigheder har vedtaget i overensstemmelse med denne afgørelse, særlig artikel 1, idet der tages hensyn til OLT's respektive geografiske, sociale og kulturelle karakteristika samt til deres særlige muligheder

b) det baseres på meget liberale vilkår

c) det sikrer, at ressourcerne tildeles på et forudseeligt grundlag

d) det er fleksibelt og tilpasset situationen i hver OLT

e) Fællesskabets aktioner fastlægges i medfør af partnerskabsprincippet i et nært samarbejde mellem Kommissionen, det berørte OLT og den medlemsstat, det henhører under; partnerskabet tilgodeses hver af parternes respektive institutionelle, juridiske og finansielle kompetencer

f) fællesskabsressourcerne støtter i medfør af komplementaritetsprincippet den budgetmæssige indsats i det berørte OLT og den medlemsstat, det henhører under, eller bidrager til deres aktioner

g) gennemførelsen af interventionerne tilfalder i medfør af nærhedsprincippet myndighederne i det berørte OLT, uden at dette dog berører Kommissionens kompetence med hensyn til anvendelsen af fællesskabsmidlerne i overensstemmelse med princippet om forsvarlig finansforvaltning.

Artikel 20

Retningslinjer

1. OLT's kompetente myndigheder har ansvaret for:

a) at fastlægge den strategi og de prioriterede retningslinjer, som det samlede programmeringsdokument, i det følgende benævnt "SPD" baseres på

b) som led i en sektorprogrammering at indkredse projekter og programmer og fastlægge ledsageforanstaltninger, som garanterer, at de foranstaltninger, der skal gennemføres, blive varige og levedygtige

c) at udarbejde projekt- og programakterne

d) at forberede, forhandle om og indgå kontrakter

e) at gennemføre og forvalte projekterne og programmerne

f) at vedligeholde projekterne og programmerne og sikre deres varige virkninger.

2. OLT's kompetente myndigheder og Fællesskabet har det fælles ansvar for:

a) givet fald inden for rammerne af partnerskabet at fastlægge de generelle retningslinjer for samarbejdet med henblik på udviklingsfinansiering

b) at vedtage SPD

c) at sikre sig, at der gives adgang på lige betingelser til deltagelse i udbud og kontrakter

d) at følge og evaluere virkningerne og resultaterne af projekter og programmer

e) at sikre sig, at projekterne og programmerne gennemføres på en passende, hurtig og effektiv måde.

3. Kommissionen skal træffe finansieringsafgørelsen om den samlede tildeling svarende til SPD efter proceduren i artikel 24 nedenfor.

4. Medmindre andet er fastsat i denne afgørelse, vedtages eller anses enhver afgørelse, der kræver en af associeringens parters godkendelse, for vedtaget 6 måneder efter meddelelsen fra den anden part.

Artikel 21

Anvendelsesområde

Der kan inden for den strategi og de retningslinjer, som det berørte OLT har fastlagt på såvel territorialt og regionalt plan, ydes støtte til aktioner, der bidrager til at virkeliggøre de mål, der er fastlagt i denne afgørelse.

Navnlig følgende aktioner kan indgå i anvendelsesområdet:

a) sektorpolitik og -reformer

b) udvikling af institutioner, styrkelse af kapacitet og indarbejdelse af miljøaspekterne

c) programmer for fagligt samarbejde

d) humanitær bistand og nødhjælpsaktioner

e) supplerende støtte i tilfælde af udsving i budgetindtægterne af eksportvarer og -tjenesteydelser.

Artikel 22

Finansieringsberettigede

1. Der kan i henhold til denne afgørelse ydes finansiel bistand til følgende enheder eller organer:

a) OLT

b) regionale eller mellemstatslige instanser, som OLT er part i, og som har fået overdraget beføjelser fra OLT's kompetente myndigheder

c) blandede organer, der er oprettet af Fællesskabet og OLT til at virkeliggøre visse specifikke mål.

2. Der kan med det eller de berørte OLT's kompetente myndigheders samtykke også ydes støtte til:

a) lokale, nationale og/eller regionale offentlige eller halvoffentlige organer, lokale myndigheder i OLT, navnlig finansieringsinstitutter og udviklingsbanker

b) selskaber og virksomheder i OLT

c) en EF-medlemsstats virksomheder, for at sætte disse i stand til ud over den indsats, de allerede selv gør, at gennemføre produktive projekter på et OLT

d) finansieringsformidlere i OLT eller Fællesskabet, der fremmer og finansierer private investeringer i OLT

e) aktørerne i det decentrale samarbejde og andre ikke-statslige aktører i OLT og Fællesskabet til at sætte dem i stand til at iværksætte projekter og programmer på det økonomiske, kulturelle, sociale og uddannelsesmæssige område i OLT som led i det decentrale samarbejde, der er nævnt i artikel 30.

Artikel 23

Programmering og gennemførelse

Inden 12 måneder efter denne afgørelses ikrafttræden vedtager Kommissionen efter konsultation af OLT som led i partnerskabsproceduren og efter proceduren i artikel 24 de nødvendige foranstaltninger til gennemførelse af denne del af afgørelsen samt bilag II A til D.

Disse foranstaltninger omfatter navnlig:

a) retningslinjerne for udarbejdelse af SPR og hovedelementerne heri

b) retningslinjerne og kriterierne for opfølgning, revision og evaluering forud, midtvejs og efterfølgende og revision af SPD og dets gennemførelse, også hvad angår Kommissionens deltagelse i disse aktiviteter

c) udarbejdelse af periodiske rapporter m.m.

Finans- og regnskabsprocedurerne fastlægges i finansforordningen for 9. EUF.

Artikel 24

EUF/OLT-Udvalg

1. Kommissionen bistås om fornødent af det udvalg, der er nedsat ved den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand inden for finansprotokollen til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet i Cotonou, Benin, den 23. juni 2000, og om fordelingen af den finansielle bistand til de oversøiske lande og territorier, på hvilke bestemmelserne i EF-traktatens fjerde del finder anvendelse [15], i det følgende benævnt "den interne aftale".

[15] Dok. 10688/00 ACP 114 FIN 313 PTOM 21 - EFT L....af...., s......

2. Når udvalget udøver de beføjelser, der tillægges det ved denne afgørelse, betegnes det "EUF/OLT-udvalget". Forretningsordenen for det udvalg, der er nedsat ved den i stk. 1 nævnte interne aftale, finder anvendelse på EUF/OLT-udvalget.

3. EUF/OLT-udvalget koncentrerer sit arbejde om grundlæggende spørgsmål vedrørende udviklingssamarbejdet i OLT og regionerne. Med sigte på sammenhæng, koordination og komplementaritet følger det gennemførelsen af SPD.

4. EUF/OLT-udvalget afgiver udtalelse om:

a) udkastene til SPD og eventuelle ændringer heraf

b) de nødvendige foranstaltninger til gennemførelse af denne del af afgørelsen samt af bilag II A til D.

5. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om udkastet inden for en frist, som formanden fastsætter. Udvalget udtaler sig med det flertal, der er angivet i artikel 21, stk. 4, i den interne aftale. Ved afstemninger i udvalget vægtes de stemmer, der afgives af repræsentanterne for medlemsstaterne, som anført i ovenfor nævnte artikels stk. 3. Formanden deltager ikke i afstemningen.

6. Kommissionen vedtager foranstaltninger, der straks finder anvendelse. Hvis de ikke er i overensstemmelse med udvalgets udtalelse, meddeles de omgående Rådet af Kommissionen. Kommissionen kan i så fald udsætte anvendelsen af de foranstaltninger, den har vedtaget, i et tidsrum, der fastsættes i hver enkelt basisretsakt, men som under ingen omstændigheder må overstige tre måneder regnet fra datoen for denne meddelelse.

7. Rådet kan med kvalificeret flertal og med den vægtning, der er nævnt i stk. 5, træffe anden afgørelse inden for det tidsrum, der er fastsat i stk. 6.

8. Kommissionen informerer Udvalget om opfølgningen, evalueringen og revisionen af SPD.

Kapitel 2

Ressourcer, der stilles til rådighed for OLT

Artikel 25

Finansiel bistand

1. Det samlede beløb af Fællesskabets bistand til de formål, der er beskrevet i kapitel 1 i dette afsnit, fordelingen heraf, retningslinjerne og finansieringsbetingelserne for perioden 1. marts 2001 til 31. december 2007 findes i bilag II A til D og i kapitel 3 nedenfor, uden dette dog berører de foranstaltninger, som Kommissionen skal træffe, jf. artikel 24.

Den finansielle bistand i medfør af denne afgørelse kan dække alle lokale og eksterne udgifter til projekter og programmer, også faste udgifter.

2. OLT har desuden adgang til de finansieringsmuligheder, som er åbnet med de gældende forordninger til fordel for de udviklingslande, der er opregnet i bilag II E, samt til de EF-programmer, der er opregnet i bilag II F.

Kapitel 3

Støtte af investeringer i den private sektor

Artikel 26

Investeringsfremme

I erkendelse af betydningen af private investeringer for deres samarbejde med henblik på udvikling og kravet om, at der træffes foranstaltning til at stimulere og beskytte disse investeringer, vil OLT's og Fællesskabets myndigheder:

a) iværksætte foranstaltninger med henblik på at tilskynde de private investorer, som indretter sig efter OLT/EF-udviklingssamarbejdets mål og prioriteter og de gældende love og bestemmelser, til at deltage i udviklingsbestræbelserne

b) indrømme disse investorer en retfærdig og rimelig behandling

c) træffe foranstaltninger og vedtage bestemmelser, der kan medvirke til at skabe og opretholde et forudseeligt og sikkert investeringsklima, og forhandle om aftaler til at forbedre dette klima

d) befordre et effektivt samarbejde mellem OLT's økonomiske beslutningstagere og mellem disse og økonomiske beslutningstagere i Fællesskabet for at øge kapitalstrømmene, forvaltningskompetencen, teknologi og andre former for knowhow

e) sørge for at fremme yderligere private finansielle strømme mellem Fællesskabet og OLT ved navnlig at bidrage til at fjerne hindringer for OLT-operatørers adgang til de internationale kapitalmarkeder, også Fællesskabets

f) skabe et klima, der kan bidrage til at udvikle finansieringsinstitutionerne og til at mobilisere de fornødne ressourcer til kapitaldannelse og øget foretagsomhed

g) stimulere udviklingen af virksomheder ved at træffe de fornødne foranstaltninger til at forbedre virksomhedsklimaet, navnlig i form af egnet lovgivning og finansielle rammer, der kan fremme vækst og udvikling i en dynamisk privat sektor, herunder virksomheder på græsrodsniveau

h) styrke OLT's lokale institutioners kapacitet til at stille med et bredt udvalg af servicetilbud, som kan fremme lokalbefolkningens inddragelse i industri- og handelsvirksomhed.

Artikel 27

Støtte og finansiering af investeringer

Samarbejdet stiller på lang sigt ressourcer til rådighed til at bidrage til at fremme væksten i den private sektor og til at mobilisere indenlandsk og udenlandsk kapital til dette formål. Samarbejdet stiller i denne forbindelse navnlig følgende til rådighed:

a) gavebistand til den faglige og finansielle bistand til at støtte udvikling af de menneskelige ressourcer, udvikling af institutionernes kapacitet og andre former for støtte af institutionerne i forbindelse med en given investering; foranstaltninger til at øge virksomhedernes konkurrenceevne og styrke de private finansielle og ikke finansielle mellemmænds kapacitet; lettelse og fremme af investeringerne, tiltag til forbedring af konkurrenceevnen

b) rådgivnings- og konsulentvirksomhed for at bidrage til at skabe et favorabelt klima for investering og et informationsgrundlag til at lede og befordre kapitalstrømmene

c) gavebistand finansieret via investeringsfaciliteten

d) lån af Den Europæiske Investeringsbanks egne midler.

Betingelserne vedrørende investeringsfaciliteten og ovennævnte lån er fastlagt i henholdsvis bilag II B og C til denne afgørelse.

Kapitel 4

Supplerende støtte i tilfælde af udsving eksportindtægterne

Artikel 28

Supplerende støtte

1. Inden for det finansielle rammebeløb afsættes der en supplerende støtte til at mildne de negative følger af ustabile eksportindtægter, særlig i landbrugs- og minesektoren, som vil kunne bringe realiseringen af OLT's udviklingsmål i fare.

2. Formålet med støtten i tilfælde af kortfristede udsving i eksportindtægterne er at beskytte de politiske, makroøkonomiske og sektorielle reformer, som risikerer at blive negativt påvirket af en nedgang i indtægterne, og at modvirke de negative virkninger af ustabile eksportindtægter af landbrugs- og mineprodukter.

3. OLT-økonomiernes afhængighed af eksport, navnlig produkter fra landbruget og minedrift, tages med i betragtningerne ved tildelingen af ressourcerne til anvendelsesåret. I denne sammenhæng vil de mindst udviklede lande modtage en mere favorabel behandling.

4. De supplerende ressourcer vil blive anvendt i overensstemmelse med de specifikke retningslinjer for støtteordningen, som er omhandlet i bilag II D om finansieringsform og -betingelser.

5. Fællesskabet støtter tillige handelsforsikringsordninger, som er udformet for OLT, der søger at værne sig mod udsving i eksportindtægterne.

Kapitel 5

Støtte til andre aktører i samarbejdet

Artikel 29

Mål og finansiering

For at imødekomme lokalsamfundenes udviklingsbehov og for at anspore alle aktørerne i det decentrale samarbejde, som vil kunne yde deres bidrag til OLT's selvstændige udvikling, til at fremkomme med forslag om og gennemføre initiativer, støtter EF/OLT-samarbejdet disse udviklingsaktioner i det omfang, de berørte OLT og de medlemsstater, de henhører under, bestemmer og inden for rammerne af SPD-bestemmelserne.

1. I denne forbindelse støtter samarbejdet:

a) finansiering af mikroprojekter på lokalt plan, som har en økonomisk og social indvirkning på befolkningens liv, opfylder et tydeligt og konstateret prioriteret behov og gennemføres på initiativ og med aktiv deltagelse af det berørte lokalsamfund og

b) finansiering af decentralt samarbejde, navnlig når det indebærer en kombination af OLT's organisationers indsats og virkemidler med deres EF-modparters. Ved denne form for samarbejde kan der mobiliseres færdigheder, innoverende indsatsformer og ressourcer fra aktørerne i det decentrale samarbejde til fordel for OLT's udvikling.

2. Mikroprojekter og decentrale samarbejdsaktioner kan finansieres med de af denne afgørelse omfattede finansielle ressourcer. Projekter og programmer, der henhører under denne form for samarbejde, kan være et middel til at virkeliggøre de specifikke mål i SPD eller initiativer, der iværksættes af lokalsamfundene eller aktører i det decentrale samarbejde.

Som tilskud til finansieringen af mikroprojekter og det decentrale samarbejde kan anvendes en del af gavebistanden på i princippet højst tre fjerdedele af de samlede projektomkostninger. Resten finansieres:

a) tilfældet med mikroprojekter af det berørte lokalsamfund, enten i naturalier eller i form af tjenesteydelser eller kontant afhængigt af dets muligheder eller

b) tilfældet med det decentrale samarbejde af aktørerne i det decentrale samarbejde, idet de finansielle, faglige, materielle og andre ressourcer, som de stiller til rådighed som generel regel skal udgøre mindst 25% af de anslåede omkostninger ved projektet eller programmet og

c) tilfældet med såvel mikroprojekter og det decentrale samarbejde undtagelsesvis af det berørte OLT enten i form af et finansielt bidrag eller ved anvendelse af offentligt materiel eller levering af tjenesteydelser.

De gældende procedurer vedrørende projekter og programmer, der finansieres i forbindelse med mikroprojekter eller det decentrale samarbejde, er de procedurer, der er fastlagt i denne afgørelse, navnlig gennemførelsesbestemmelserne til SPD.

Kapitel 6

Støtte til humanitær bistand og katastrofebistand

Artikel 30

Mål og midler

Der ydes humanitær bistand og katastrofebistand til befolkningen i OLT, der som følge af naturkatastrofer eller ekstraordinære omstændigheder med tilsvarende virkninger har alvorlige økonomiske og sociale vanskeligheder af exceptionel karakter. Den humanitære bistand og katastrofebistanden opretholdes, sålænge det er nødvendigt til at løse hastende problemer, som følger af disse situationer.

Den humanitære bistand og katastrofebistanden ydes udelukkende i takt med behovene og katastrofeofrenes interesser.

1. Den humanitære bistand og katastrofebistanden er bestemt til:

a) at redde menneskeliv i krisesituationer og efter kriser forvold at naturkatastrofer og ekstraordinære omstændigheder med tilsvarende virkninger

b) at bidrage til finansieringen og forsendelsen af den humanitære bistand og den direkte formidling til modtagerne ved hjælp af alle disponible logistiske midler

c) rehabilitering på kort sigt og genopbygning for så hurtigt som muligt at kunne indpasse eller genindpasse de berørte befolkningsgrupper

d) at afhjælpe behov, der opstår som af befolkningsbevægelser (flygtninge, fordrevne og repatrierede) efter naturkatastrofer eller menneskeskabte katastrofer for så længe, som det er nødvendigt at hjælpe flygtninge og fordrevne (uanset hvor de befinder sig) og at lette deres frivillige genbosættelse

e) at hjælpe OLT med at udforme og afpudse mekanismer for forebyggelse af og beredskab til naturkatastrofer, herunder hurtige varslingssystemer, for dermed at bøde på konsekvenserne af sådanne katastrofer.

2. Der kan ydes lignende støtte som omhandlet ovenfor til OLT, som modtager flygtninge eller repatrierede til at afhjælpe presserende behov, som ikke falder ind under katastrofebistand.

3. De i denne artikel omhandlede typer bistand finansieres på basis af Rådets forordning (EF) nr. 1257/96 af 20. juni 1996 om humanitær bistand [16]. De kan ekstraordinært finansieres som supplement til den pågældende budgetpost med bevillinger fra den samlede tildeling af gavebistand (SPD) på anmodning af det pågældende OLT.

[16] EFT L 163 af 2.7.1996, s. 1.

4. Den humanitære bistand og katastrofehjælpen iværksættes enten på anmodning af et OLT, der befinder sig i en krisesituation, eller af Kommissionen eller lokale eller internationale ikke-statslige organisationer. Bistanden forvaltes og ydes ifølge procedurer, der åbner mulighed for hurtige, smidige og effektive indgreb. Kommissionen vedtager de nødvendige gennemførelsesbestemmelser hertil.

Kapitel 7

Gennemførelsesprocedurer

Artikel 31

Faglig bistand

1. Der kan på Kommissionens initiativ eller på dennes vegne finansieres undersøgelser eller faglig bistand til udarbejdelse, overvågning, evaluering af og kontrol med gennemførelsen af denne afgørelse.

Undersøgelserne eller den faglige bistand finansieres via den samlede tildeling af gavebistand.

2. På OLT's initiativ kan der finansieres undersøgelser eller faglig bistand til gennemførelse af de i SPD angivne aktioner efter udtalelse fra Kommissionen.

Undersøgelserne eller den faglige bistand finansieres via tildelingen til det pågældende OLT.

Artikel 32

Finanskontrol

1. Det berørte OLT har i første række ansvaret for den finansielle kontrol med interventionen. Det fører i givet fald denne kontrol i koordination med den medlemsstat, det henhører under, efter gældende nationale bestemmelser.

2. Kommissionen har ansvaret for:

a) at der i det berørte OLT findes et velfungerende forvaltnings- og kontrolsystem, for således at garantere, at EF-midlerne anvendes på en korrekt og effektiv måde

b) i tilfælde af uregelmæssigheder at rette henstillinger eller sende anmodninger om korrigerende foranstaltninger til at afhjælpe mangler ved forvaltningen eller korrigere uregelmæssigheder.

3. Kommissionen, det berørte OLT og eventuelt den medlemsstat, det henhører under, samarbejder på basis af administrative ordninger på årlige eller halvårlige møder om at koordinere programmer, metoder og kontrol.

4. Med hensyn til de finansielle korrigeringer

a) er det det berørte OLT, der i første række har ansvaret for at forfølge uregelmæssigheder og foretage finansielle korrigeringer

b) griber Kommissionen dog ind, hvis det berørte OLT ikke foretager korrigering, og hvis et forligsmøde ikke giver resultat, og nedsætter eller ophæver helt eller delvis restbeløbet af den samlede tildeling svarende til SPD-finansieringsafgørelsen.

Kapitel 8

Overgang fra tidligere EUF til 9. EUF

Artikel 33

Gennemførelse af tidligere EUF og overgangsfase

1. Forpligtelser i henhold til 6., 7. og 8. EUF, der er indgået inden ikrafttrædelsen af denne afgørelse og den interne aftale om 9. EUF, indfries fortsat efter de gældende regler for disse EUF.

I en overgangsperiode, der løber indtil den 31. december i det andet år efter det år, hvor denne afgørelse træder i kraft eller den interne aftale træder i kraft, hvis dette sker senere, varetager de instanser, der forestår forvaltningen og gennemførelsen af Den Europæiske Udviklingsfonds (EUF's) ressourcer, dvs. EUF's ledende anvisningsberettigede, OLT's anvisningsberettigede og chefen for Kommissionens delegation, fortsat de forvaltnings- og gennemførelsesopgaver, der er tillagt dem ved Rådets afgørelse 91/482/EØF, revideret ved afgørelse 97/803/EF.

Inden dette tidspunkt vedtager Kommissionen efter høring af OLT og de medlemsstater, de henhører under, foranstaltninger til en forsvarlig overgang fra disse bestemmelser til de nye procedurer for gennemførelse af samarbejdet med henblik på udviklingsfinansiering, der er angivet i dette afsnit.

2. Alle restbeløb fra EUF fra før denne afgørelses og den interne aftales ikrafttræden samt alle beløb, der frigøres efter dette tidspunkt fra igangværende projekter i henhold til nævnte fonde, overføres til 9. EUF og anvendes i overensstemmelse med betingelserne i denne afgørelse.

Alle ressourcer, der således overføres til 9. EUF efter tidligere at have været tildelt et OLT's eller en regions vejledende program, forbliver tildelt dette OLT eller det regionale samarbejde.

Alle andre restbeløb, som ikke er tildelt et vejledende program, henlægges til 9. EUF's ikke-tildelte beløb. Det samlede beløb i denne afgørelse, suppleret med restbeløb overført fra tidligere EUF, dækker perioden 2001-2007. Denne bestemmelse gælder navnlig for ethvert restbeløb af de samlede beløb, der er omhandlet i artikel 118 og 142 i afgørelse 91/482/EØF vedrørende henholdsvis stabiliseringen af eksportindtægterne af basislandbrugsprodukter (Stabex) og den særlige finansieringsfacilitet (Sysmin).

AFSNIT II ØKONOMISK OG HANDELSMÆSSIGT SAMARBEJDE

Artikel 34

Mål

Målet for det økonomiske og handelsmæssige samarbejde er OLT's økonomiske og sociale udvikling, især gennem oprettelse af nære økonomiske forbindelser mellem dem og Fællesskabet som helhed.

Gennemførelsen af dette samarbejde skal have sammenhæng med målene for andre fælles politikker.

Kapitel 1

Samhandelsordning for varer

Artikel 35

Fri adgang for varer med oprindelsesstatus

1. Varer med oprindelse i OLT fritages for importafgifter ved indførsel i Fællesskabet.

2. Begrebet varer med oprindelsesstatus og de tilhørende metoder for administrativt samarbejde er defineret i bilag III.

Artikel 36

Omladning af varer uden oprindelsesstatus i fri omsætning i et OLT

1. Varer uden oprindelsesstatus i OLT, som befinder sig i fri omsætning i et OLT og genudføres til Fællesskabet i uændret stand, fritages for told og afgifter med tilsvarende virkning ved indførsel i Fællesskabet, forudsat at de:

-der for varerne i det pågældende OLT er betalt told eller afgifter med tilsvarende virkning med et niveau, der svarer til eller er større end den told, som gælder i Fællesskabet ved indførsel af de samme varer med oprindelse i tredjelande, som er omfattet af mestbegunstigelsesklausulen

-de ikke har været genstand for hel eller delvis fritagelse for eller godtgørelse af told eller afgifter med tilsvarende virkning, jf. dog stk. 2,

-de ledsages af en eksportlicens.

2. Enhver foranstaltning for offentlig OLT-støtte til erhvervsdrivende, som anvender omladningsproceduren og ikke strider mod stk. 1, kan ekstraordinært tillades af Kommissionen efter behørigt begrundet anmodning fra de kompetente myndigheder i det pågældende OLT.

Kommissionen træffer sin beslutning under hensyntagen til de mål, der er opstillet i dette afsnit. Den bistås af et rådgivende udvalg, der består af repræsentanter for medlemsstaterne, og som har en repræsentant for Kommissionen som formand. Den rådgivningsprocedure, der er omhandlet i artikel 3 i Rådets afgørelse 1999/468/EF af 28. juni 1999 om retningslinjerne for udøvelse af de gennemførelsesbeføjelser, der er tillagt Kommissionen [17], finder anvendelse under overholdelse af bestemmelserne i afgørelsens artikel 7, stk. 3.

[17] EFT L 184 af 17.7.1993, s. 23.

3. Bestemmelserne i stk. 1 og 2 finder ikke anvendelse på:

-landbrugsprodukter anført i bilag II til traktaten eller på produkter henhørende under Rådets forordning (EØF) nr. 3448/93 af 6. december 1993 om en ordning for handelen med visse varer fremstillet af landbrugsprodukter [1]

[1] EFT L 318 af 20.12.1993, s. 18.

-varer, som ved indførsel i Fællesskabet er undergivet kvantitative restriktioner eller begrænsninger

-varer, som ved indførsel i Fællesskabet er pålagt antidumpingtold.

4. Betingelserne for adgang til Fællesskabet for produkter uden oprindelse i OLT, som befinder sig i fri omsætning i et OLT og de dertil knyttede metoder for administrativt samarbejde er fastsat i bilag IV.

Artikel 37

Kvantitative restriktioner og foranstaltninger med tilsvarende virkning, forbud

1. Fællesskabet anvender hverken kvantitative restriktioner eller foranstaltninger med tilsvarende virkning over for indførsel af varer med oprindelse i OLT.

2. Bestemmelserne i stk. 1 er ikke til hinder for sådanne forbud eller restriktioner vedrørende indførsel, udførsel eller transit, som er begrundet i hensynet til den offentlige sædelighed, den offentlige orden, beskyttelse af menneskers og dyrs liv og sundhed, beskyttelse af planter, beskyttelse af nationale skatte af kunstnerisk, historisk eller arkæologisk værdi, bevarelse af udtømmelige naturressourcer eller beskyttelse af industriel og kommerciel ejendomsret.

Sådanne forbud eller restriktioner må dog under ingen omstændigheder udgøre et middel til vilkårlig forskelsbehandling eller en skjult begrænsning af handelen i almindelighed.

Artikel 38

Farligt, ufarligt og radioaktivt affald

Fællesskabet forpligter sig for sit vedkommende til at gøre alt for, at international transport af farligt og ufarligt affald samt radioaktivt affald generelt bringes under kontrol, og understreger betydningen af et effektivt internationalt samarbejde på området.

Med henblik herpå forbyder Fællesskabet al direkte eller indirekte eksport af dette affald til OLT, med undtagelse af eksport af ufarligt affald, der er bestemt til nyttiggørelse, og OLT forbyder samtidig direkte eller indirekte import til deres område af sådant affald fra Fællesskabet eller fra et hvilket som helst andet land, med forbehold af de internationale forpligtelser på disse to områder, som de kontraherende parter har indgået eller kunne tænkes at indgå for fremtiden i kompetente internationale fora.

OLT's kompetente myndigheder fører nøje kontrol med gennemførelsen af ovennævnte forbudsforanstaltninger.

1. Disse bestemmelser er ikke til hinder for, at en medlemsstat, hvortil et OLT har besluttet at eksportere affald til behandling, reeksporterer det behandlede affald til dette OLT. I tilfælde af reeksport til OLT skal et godkendelsesstemplet eksemplar af ledsagedokumentet ledsage hver overførsel.

2. For så vidt angår Fællesskabet finder Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab anvendelse [2], jf. dog stk. 1 ovenfor.

[2] EFT L 30 af 6.2.1993, s. 1.

For så vidt angår de OLT, som på grund af deres forfatningsmæssige status ikke er medlemmer af Basel-konventionen, skal deres kompetente myndigheder hurtigst muligt træffe de interne retlige og administrative foranstaltninger til at føre denne kontrol.

3. For så vidt angår import til Fællesskabet af farligt affald fra OLT samt ufarligt affald til bortskaffelse, finder artikel 1-12 og 25-39 i forordning (EØF) nr. 259/93 anvendelse.

4. I denne artikel forstås ved udtrykket "farligt affald" affaldskategorierne i bilag 1 og 2 til Basel-konventionen om kontrol med grænseoverskridende overførsel af farligt affald og bortskaffelse heraf.

For så vidt angår radioaktivt affald anvendes de definitioner og tærskler, der vil blive vedtaget inden for Den Internationale Atomenergiorganisation (IAEA). Indtil da anvendes de definitioner og tærskler, der er anført i bilag VII.

Artikel 39

OLT-foranstaltninger

1. I betragtning af de aktuelle hensyn til OLT's udvikling kan OLT's kompetente myndigheder for så vidt angår indførslen af varer med oprindelse i Fællesskabet opretholde eller indføre told eller kvantitative restriktioner, som de finder det nødvendigt.

2. a) Den samhandelsordning, som anvendes over for Fællesskabet af OLT, kan ikke give anledning til forskelsbehandling mellem medlemsstaterne og ikke være mindre gunstig end den behandling, der i